text:
Ubuhamya bwa Theoneste warokokeye mu Kiliziya cyatwikiwemo imbaga i Gahanga
Ubwo Umurenge wa Gahanga wibukiraga Jenoside yakorewe abatutsi muri Mata 1994 ahagiye kubakwa Urwibutso rushya ruzashyingurwamo imibiri y’abazize Jenoside igera ku 16797, umwe mu barokokeye kuri kiliziya y’I Ghanga yatwikiwemo imbaga y’Abatutsi bari bahahungiye yavuze inzira y’ubuzima bugoranye yanyuzemo akaba agejeje magingo aya agihumeka umwuka w’abazima.
Theoneste Uwitonze yavuze ko ubuzima bwe bwari burinzwe n’Imana kuko bicaga bagenzi be areba ariko we agakomeza kugenda arokoka bakica abagore batwite ari kureba, bagatwika aho yari ari ariko ntashye.
Theoneste yagize ati, “Twari twahungiye hano mu ba Padiri twumva ko ariho turi burokokere ariko abasirikare baza kuhadusanga batangira gutera gerenade, batera izigera kuri 3 ariko zanga guturika abasaza bahitamo kuzidunda hasi ngo zibaturikane bapfe neza bataza kwicwa bashinyagurirwa, ariko undi mugabo wari uri aho atera iya kane iraturika ituritsa n’izo 3 zihita zihitana imbaga y’abantu bari aho njye nari nihishe munsi y’urubaho ndi ku bireba”
Yakomeje agira ati, “Umwe mu basirikare wari uwo muri ako gace yavuze ko abo batishe agiye kubashakira ubufasha agarutse agarukana n’abasirikare benshi basaba abihishe ko bavayo, bavuga ko bunamuye icumu nta muntu bari bwongere kwica ko n’abakomeretse bagiye kubashakira ubuvuzi ariko uko abantu bavagayo bahitaga baraswa nabwo haraswaga abafite amafaranga abandi bagatemagurwa, njye kuko nta mafaranga nari mfite nagumye mu bwihisho”
Yakomeje avuga ko yababajwe bikomeye n’uko yafashwe yaje gushakira umugore wari wabyaye urwembe cyangwa icyuma ngo abyifasheshe asharira umwana wari umaze kuvuka ariko yahagera agasanga umugore bamaze kumwica.
Ati, “Nyuma yuko abo basirikare batwitse imirambo y’abo bari bamaze kwica nanjye aho nari ihishe munsi y’urubaho nkatangira kugerwaho n’umuriro, naranyereye njya kwihisha mu gashyamba kari hano hepfo nihisha hamwe n’umugore wari utwite ariko ahita abyara mbura icyo namufasha kuko nari umwana ariko antuma kumushakira urwembe cyangwa icyuma kuko yumvaga ko mu byo abari bahungiye kuri iyi kiliziya bari bitwaje hataburamo urwembe cyangwa icyuma”
Akomeza agira ati, “Naragiye ngezeyo bahita bamfata bambaza aho mvuye mvuga ko nari nje gushaka amazi yo kunywa, bahise badutondesha umurongo batujyana ku kibuga ariko tugeze ahantu mu rutoki nabonye ahari toilet mpita mva mu murongo bucece nyijyamo mpagararamo igihe kirekire mbona nta wankurikiranye bamaze kurenga nsubira inyuma njya kureba wa mugore ariko namugezeho nsanga bamaze kumwica”
I Kiliziya cy’I Ghanga ahatwikiwe imbaga y’abatutsi yari yizeye ko ubwo ari mu bihaye Imana bari buharokokere ariko ntibyakunda abantu baricwa ndetse bamenwaho esansi (Essance) baranatwikwa, kuri ubu hagiye kubakwa urwibutso.
Uru rwibutso rugiye kubakwa I Kagasa ahari urusengero rwabereyeho ubwicanyi bwahitanye abatutsi benshi, ruzatwara asaga 68,000,000Frw, rujyemo imibiri 7564 ishyinguye mu rwibutso rwa Nunga, imibiri 2522 ishyinguye mu rwibutso rwa Karembure ndetse n’imibiri 6711 iri mu rwibutso rwa Kagasa ahagiye kubakwa ururi ku rwego rw’izindi nzibutso zo ku rwego rw’igihugu, inyigo yarwo yararangiye igisigaye ni uguhabwa uruhushya n’inzego zibishinzwe imirimo yo kurwubaka ikabona gutangira.


c: text/html

text:
Igihe cyo kuvuga ko tudashoboye cyararangiye – Abatabona
Ubuyobozi bw’Ubumwe Nyarwanda bw’abatabona (RUB), buhamya ko igihe cyo kuvuga ko utabona ari umuntu utishoboye cyarangiye kuko hari byinshi akora ndetse akanafasha n’ababona.
Byatangajwe ubwo urubyiruko rufite ubumuga bwo kutabona rwifatanyaga n’abandi mu kwizihiza umunsi mpuzamahanga w’urubyiruko wabaye kuri uyu wa 11 Kanama 2018, igikorwa cyabereye mu kagari k’Amahoro mu murenge wa Muhima muri Nyarugenge, kikaba cyatangijwe n’umuganda.
Umuganda bakoze wari uwo gukura imyanda yari iri muri ruhurura yo mu mudugudu wa Nyarurembo mu kagari k’Amahoro n’ahandi mu mihanda, nyuma bashyikiriza ubuyobozi bw’ako kari amafaranga yo kwishyurira mituweri abantu 50 batishoboye.
Umuyobozi wa RUB, Dr Patrick Suubi, ntiyemeranya n’abavuga ko utabona ari umuntu utishoboye kuko hari byinshi yakora agafasha n’abandi.
Agira ati “Urubyiruko rwacu rutitaye ku bumuga rufite rwateranyije amafaranga ibihumbi 150 rwishyurira mituweri abatishoboye 50 bo muri aka kagari. Bivuze ko igihe cyo kuvuga ko utabona ari umuntu utishoboye cyarangiye, turakora tukiteza imbere tugafasha n’abandi barimo n’ababona”.
Yongeraho ko icyo bakeneye ari ugufashwa kwifasha, abashoboye kwiga bakiga bakabona akazi bagakora nk’abandi.
Umwe mu bagiye kwishyurirwa mituweri udafite ubumuga, Rwakayiro Alice, yavuze ko yatunguwe cyane n’igikorwa yakorewe.
Ati “Birantunguye cyane kumva ngo abafite ubumuga bwo kutabona batwishyuriye mituweri, ni ikintu cyankoze ku mutima. Hari benshi bafite ubushobozi batakora igikorwa nk’iki, aba rero ndabashimiye cyane kuko bangobotse n’abana banjye, cyane ko nari narananiwe kwiyishyurira”.
Safari William, uyobora urubyiruko rw’abafite ubumuga bwo kutabona mu Rwanda, we avuga ko gufasha kuri bo ari ibisanzwe.
Ati “Gufasha kuri twebwe birasanzwe, gusa byitwa ibidasanzwe kuko bikozwe n’abatabona kuko muri sosiyete ahubwo bumva utabona agomba gufashwa. Ibyo twarabirenze, natwe dufite uruhare mu kubaka igihugu cyacu”.
Arongera ati “Nk’ubu twakoze umuganda nk’abandi kuko dufite imbaraga z’umubiri n’ubwonko bukora neza, kuba tutabona ntibivuze ko ibindi bice by’umubiri bidakora”.
Umuyobozi wungirije w’akarere ka Nyarugenge ushinzwe imibereho myiza y’abaturage, Ndayisenga JMV, yavuze ko urwo rubyiruko rukwiye kubera urugero abandi.
Ati “Mwakoze igikorwa gikomeye, abo twumvaga ko tugomba gufasha ni bo bahindukiye bafasha abatishoboye. Gufasha ntibisaba ubushobozi burenze, bisaba umutima mwiza ari wo tubashimira. Mituweri 50 batanze hari abo zifitiye akamaro, uru rubyiruko rukwiye kubera urugero abandi”.
Uyu munsi ubusanzwe wizihizwa ku italiki 2 Kanama ariko u Rwanda rukaba rwarahisemo kuwizihiza uyu munsi, ukaba ufite insanganyamatsiko igira iti “Rubyiruko twisanzure twiyubaka”.

robotstxt: allowed

filter: keep


text:
Kuva mu mwaka wa 2016 kugeza muri Nyakanga 2018, Umuryango mpuzamahanga wita ku bimukira (IOM) ugaragaza ko abanyafurika 16800 bamaze gupfa barohamye mu Nyanja ya Méditerranée, bagiye gushaka ubuzima bwiza i Burayi.
Afurika iracyafite imikorere iri mu nyungu z’abanyaburayi.
Ibihugu biyigize ariko bigerageza kwisuganya ngo haboneke impinduka, kimwe mu byakozwe ni amasezerano yasinyiwe i Kigali muri uyu mwaka, agamije koroshya ubuhahirane nubwo hataraboneka ibihugu 22 biyemeza burundu ngo atangire gushyirwa mu bikorwa.
IGIHE yagiranye ikiganiro na Musoni Protais, Umuyobozi w’Umuryango ugamije kubohora Afurika (Pan African Movement, PAM) Ishami ry’u Rwanda, asobanura byimbitse imbogamizi zigihari ngo Afurika ibohorwe bya nyabyo n’icyakorwa.
IGIHE: Kuki gushyira hamwe muri Afurika bikgorana nyuma y’imyaka 60 ibonye ubwigenge?
Musoni: Iyo ugize imyaka myinshi y’ubukoloni, abantu bakubwira ko utari nka bo iherezo na we bikujyamo ko utari nka bo. Bakubwira bati ‘ibyawe ni bibi’ ukabona koko ni bibi. Bakubwira ngo ‘ibyacu ni byiza’ ugahora utekereza koko ko ari byo.
Nubwo abanyafurika twagize ubwigenge, ibisigisigi by’ubukoloni byatugumyemo kandi ntibyavamo uwo munsi. Badukuye ku myemerere yacu baduha imyemerere yabo, badukura ku ndimi zacu tujya ku ndimi zabo.
IGIHE: Ni ukuvuga ko Afurika izashyira hamwe nigira ururimi rumwe?
Musoni: Burya rero iyo wiga mu rurimi runaka n’imitekerereze igendana nabyo ndetse n’ibyo urwo rurimi rusingiza ko ari byiza nawe utwara ko aribyo byiza.
Ururimi ni igicumbi cy’umuco. Mu rurimi niho usangamo indangaciro, niho usangamo kirazira. Iyo muhuje ururimi muba muhuje n’ubumwe, niyo mpamvu muri Afurika usanga dufite ibibazo ngo twe dukoresha Icyongereza, Igifaransa, […] abo bahuje urwo rurimi bumva bafitanye isano.
Rumwe mu ngamba tugomba kurwana ni ukugira ngo iherezo duhe agaciro indimi tuvukana ariko tuzagire n’igihe tugira indimi nyafurika zigenda ziduhuza, nibura indimi ebyiri. Ni intambara tuzarwana kugeza igihe tuzavuga ngo dore ururimi twakoresha.
IGIHE: Ariko bamwe mu bayobora Afurika nabo bashobora kuba batabyumva?
Musoni: Nibyo ubu turacyafite bamwe baba baragiye ku buyobozi bataraba Pan africanists [badafite Afurika ku mutima] nicyo kibazo. […] gusa ntawe udahinduka, nabo bashobora kuzagira igihe bagahura n’ababahindura kubw’inyungu zabo ariko iherezo zikaba inyungu za twese.
Abaturage bisuganyije, bati ‘twe turashaka ibi’, iherezo umuyobozi aravuga ati ‘nzakora ibyo abaturage bashaka nintabikora ejo sinzatorwa’.
IGIHE: Abo muvuga ko Afurika ikwiye kwigaranzura nabo bafite ingufu, mukeka ko bizoroha?
Musoni: Niba umuntu yabanyunyuzaga mukishyira hamwe, ntabwo azabemerera atyo.
Gushyira hamwe murabizi bizana ubukire ntawe utabizi ariko hari ubwo undi aba atabishaka. Aho kugira ngo aze aganira ubucuruzi na EAC ifite abaturage basaga miliyoni 200, ati ‘reka nihererane u Rwanda rufite miliyoni icumi cyangwa u Burundi, ahubwo ninkorana n’u Burundi mbuteranye n’u Rwanda, mbuteranye na Uganda kugira ngo ya micururuize twashakaga ngo twaguke [ntigerweho], dukomeze tureba iby’iwabo gusa.
Ibuye ryagaragaye ntiryica isuka. Nitubiganira tukabimenya, ahasigaye azaba ari twe. Nibitunanira ntabwo tuzabeshyera wa wundi ngo ni we wabiduteye, bizaba ari ububwa bwacu.
IGIHE: Hari urubyiruko rwumva ko politiki ari iy’abakuze, bizashoboka kwishyira hamwe rutabyumva?
Musoni: Urubyiruko rufite ibishuko byinshi. Aho internet yaziye gufata imico y’ahandi biroroshye ariko mbona arirwo ruzahaguruka kuko nirwo ruhura n’ibyo bibazo kurusha twe abakuru.
Bariya bashiriye muri Méditerranée bavuga ngo ibyiza biri i Burayi reka tubisangeyo, abandi bakwiriye kuvuga ngo ‘Kuki najya gupfa ngiye mu byo abandi bakoze neza, kuki tudahuza imbaraga ngo dukore ibyacu byiza?
Iteka iyo hari ibyo udashimye, aho kubihunga ushaka uko wabikemura.
IGIHE: Ese muri uko kwishakamo ibusubizo, Afurika yifitemo ubushobozi?
Musoni: Hari aho twanabarusha dukoresheje ubwenge abakurambere bacu bari bazi. Nk’imiti aba kera bakoreshaga uzasanga abazungu batayizi. Tuyigarutseho umuntu akayigira neza twagira imiti itandukanye.
Uruhererekane rw’ubumenyi mu banyarwanda rukwiriye kubaho, twe kujugunya ngo ni ibishenzi. Ugasanga aho gukoresha ibyo dufite, tugiye kugura ibyo tudafite.
IGIHE: Mu ntego za PAM harimo kugira Afurika imwe, nk’igihugu kimwe. Ibi byo bizashoboka?
Musoni: Nk’ariya masezerano yasinyiwe i Kigali, aho bavuga ngo ucuruze aho ushatse, umunsi umupaka uri hagati ya Uganda n’u Rwanda utazajya mu mutwe wawe, ukambuka igihe ushakiye ukagaruka igihe ushakiye, umupaka uzaba ugenda uvaho.
Umupaka nimuwukuraho mu mitwe, amategeko azakurikiraho abikureho. Niyo nzira yafashwe.
Pan African Movement ishami ry’u Rwanda ifite inteko rusange kuri iki cyumweru tariki 23 Nzeri 2018, ahaganirwa ku byo yagezeho mu myaka itatu ishize n’ibiteganyijwe mu myaka iri imbere.


text:
Itorero baryitezeho umuti w’ibibazo biri mu burezi
Abarezi bo mu Karere ka Kamonyi basanga gutanga inyigisho z’Itorero ry’igihugu mu mashuri, bizabafasha guhangana n’ikibazo cy’abana bata ishuri n’icy’ireme ry’uburezi.
Abarezi 1726 bitabiriye Itorero ry’”Indemyabigwi” ryashojwe tariki 12 Mutarama 2017, bahize gutangiza gahunda z’Itorero mu bigo by’amashuri, kuko gutoza abana indangagaciro na Kirazira, bizatuma ku bagira umuhate mu kwiga, bagacika ku ngeso zo kurangara no kuva mu ishuri.
Ngenzabuhoro Clarisse, wigisha ku ishuri ribanza rya Murambi mu murenge wa Rukoma, yagize ati “Nitugera ku mashuri tuzahita dutangiza Itorero, dushyire abanyeshuri mu masabo bitoremo abayobozi bazadufasha kumenya ibibazo bya buri munyeshuri, dufatanyirize hamwe no kubikemura.”
Aba barezi biyemeje kuzaharanira ko ireme ry’uburezi rizamuka bagamije kubaka abayobozi beza b’ejo hazaza.
Niyibizi Oscar, wigisha mu Rwunge rw’amashuri rwa Remera ryo muri Rukoma, avuga ko bamwe mu bana bava mu ishuri kubera kurarikira kujya gukorera amafaranga.
Ati “Ni ngombwa ko dukundisha abana kwiga kugira ngo bazagire icyo bimarira aho gushidukira kujya gukorera amafaranga ava mu mabuye y’agaciro acukurwa inaha.”
Umuyobozi wungirije w’akarere Tuyizere Thadee, ahamya ko Itorero ry’abanyeshuri rizazana impinduka mu mibereho yabo.
Ati “Umwana apfa mu iterura. Iyo umutoje indangagaciro, ukamutoza kirazira, ukamutoza gukunda ubuzima, ukamutoza kubana neza n’abandi, bituma azamuka yifitiye icyizere. Kumuha ubumenyi ni kimwe, ariko hari n’umuco ugomba kumuranga.”
Uyu muyobozi aributsa abarezi kubaha inshingano zo kurera kuko hari abatangiye kudohoka, bagatuma ireme ry’uburezi risubira inyuma.
Ati “Buriya mu kuzamura ireme ry’uburezi ni no kwita ku nshingano za bo. Hari abavuga ngo bahembwa make, ni cyo iri torero ryari rigamije. Ubundi uburezi ni umwuga ariko uzamo n’umuhamagaro. Twabasabye kubikora babikunze kugira ngo bigire akamaro.”
Uretse kuva mu ishuri, Intore z’abarezi zijeje ubuyobozi ko zigiye gukorera hamwe mu kurwanya icyari cyo cyose cyasubiza inyuma ireme ry’uburezi baha umwana w’u Rwanda.


text:
Umusore witwa Nyandwi Mathieu utuye mu Murenge wa Rusororo, Akarere ka Gasabo, avuga ko yarenganyijwe n’Urwego rw’Igihugu rw’Itangazamakuru (RBA), aho ngo rwanze kumuha akazi yatsindiye muri Nzeri 2016.
Akazi uyu musore avuga ko yatsindiye ni ak’ubunyamabanga (secretary), aho ngo yiyambaje inzego zitandukanye ariko kugeza ubu akaba atarigeze agahabwa.
Avuga ko ubuyobozi bwa RBA bwarenze ku mategeko bukamwima akazi yatsindiye, aho ngo byamugiyezeho ingaruka zitandukanye zirimo guhora asiragizwa.
Imvano y’ikibazo
Muri Gashyantare 2016, RBA yashyize hanze itangazo rihamagararira ababyifuza bose gupiganira imyanya y’imirimo y’abanyamabanga batatu (secretaries), aho kimwe n’abandi, Nyandwi yumvise ko yujuje ibisabwa ashyiramo dosiye ye.
Muri Gicurasi uwo mwaka ngo ni bwo bakoze ikizamini cyanditse, aza kugitsinda ku manota 37 kuri 50.
Byasabye amezi 4 kugira ngo bakore ikizamini cyo mu buryo bw’ikiganiro, muri Nzeri ni bwo cyabaye, aza kukigiramo amanota 34 kuri 50. Bivuze ko muri rusange yagize amanota 71 ku 100. Nk’uko yakomeje abisobanurira umunyamakuru w’Umuseke mu izina rya UBUMWE MEDIA Group, ihuriro rya Umuseke.rw, Ukwezi.com, Bwiza.com na Umuryango.rw.
Ngo kuko hari hakenewe abakozi batatu b’abanyamabanga, ngo byatumye batatu bari bagejeje ku manota 70 bemezwa ko ari bo bagitsinze, we akaba yari yagize amanota ya gatatu; bikaba byari byitezwe ko bose bazashyirwa mu kazi.
Ngo si ko byaje kugenda, kuko ngo mu Gushyingo 2016, babiri mu bo bakoranye ikizamini, ni ukuvuga uwari wagize aya mbere n’uwagize aya kabiri, ni bo bahawe akazi, we asigarira aho.
Amanota y’ikizamini
Uyu musore yahise yigira inama yo kwegera RBA kugira ngo abaze impamvu abandi batangiye akazi we agasigara.
Icyo gihe ngo yabandikiye ibaruwa ayicisha mu iposita ariko ngo ntibagira icyo bamusubiza, aho yaketse ko ishobora kuba itarabagezeho.
Tariki 30 Mutarama 2017 ngo yongeye kwandika indi asaba ko yashyirwa mu mwanya na cyane ko abandi bari baramaze gushyirwamo, ayigereza ku biro bya RBA.
Ibaruwa Nyandwi Mathieu yanditse asaba ko yashyirwa mu mwanya
Aho kugira ngo asubizwe mu nyandiko, Umuyobozi w’Ishami rishinzwe ubutegetsi n’abakozi muri RBA witwa Domina Kaniziyo ngo yamuhamagaye kuri telefoni, amusaba ko yazajya mu biro bakaganira.
Uyu muyobozi ngo yamubwiye ko adakwiye kugira impungenge ngo kuko impamvu atashyizwe mu mwanya ku gihe byatewe n’uko bahisemo ko azakora muri serivisi nshya batari basanzwe bafite y’ubunyamabanga rusange (Central secretariat), aho ngo bari bategereje ibikoresho bizava muri RDB kugira ngo babashe kugira ibiro bishya.
Muri Werurwe, Kaniziyo ngo yaramuhamagaye amusaba ko yajyana dosiye ye yuzuye, aho ngo yari yiteze ko akazi agiye kukabona. Avuga ko hashize amezi menshi akomeza kwibutsa ubuyobozi bwa RBA ariko ntibugire icyo bukora, aho yabwirwaga ngo ukwezi gutaha ngo azatangira akazi, kwagera ntagahabwe.
Muri Nyakanga 2017 ngo yaje kugisha inama Komisiyo Ishizwe Abakozi ba Leta, imubwira ko yakongera kwandikira ubuyobozi bwa RBA abwibutsa kumushyira mu kazi. Ngo yanamubwiye ko nihashira icyumweru adasubijwe yazandikira komisiyo.
Tariki ya 2 Kanama 2017, ni bwo yongeye kwibutsa RBA ariko ngo biba iby’ubusa ntibagira icyo bamubwira. Tariki 10 Kanama 2017 ngo yahise yandikira komisiyo ayisaba ko yamufasha muri icyo kibazo.
Ibaruwa yo kwibutsa ko yatsindiye umwanya
RBA yabwiye komisiyo ko nta ngengo y’imari ifite
Komisiyo yinjiye muri icyo kibazo ngo RBA ngo yayibwiye ko yagize ikibazo cy’ingengo y’imari, ngo niboneka bazahita bashyira uwo mukandida mu mwanya.
Tariki 15 Nzeri 2017, RBA yanandikiye Nyandwi imubwira ko impamvu atashyizwe mu kazi byatewe n’ikibazo cy’ingengo y’imari.
Yabwiye Umuseke ko yatunguwe no kumva ko RBA nta ngengo y’imari ifite kuri uwo mwanya w’umurimo, mu gihe iteka rya Perezida rigenga ibijyanye no gushaka abakozi rivuga ko urwego rujya gushaka abakozi rufite ingengo y’imari.
Tariki ya 24 Ukwakira 2017, mu kumusubiza, komisiyo na yo ngo yamusubije ko RBA yagaragaje ko nta ngengo y’imari ifite, aho ngo komisiyo yasabye ko niyibona azahabwa akazi.
Nyandwi avuga ko atigeze arambirwa, kuko muri Mutarama 2018 ubwo ingengo y’imari yari imaze iminsi ivuguruwe mu Nteko Ishinga Amategeko, ngo yategereje ko RBA izamuhamagara araheba.
Mu ntangiriro za Gashyantare 2018 ngo yongeye kujya muri Komisiyo Ishinzwe Abakozi ba Leta yibutsa ikibazo.
Tariki 16 Gashyantare 2018, komisiyo yongeye kwandikira RBA iyisaba ko yayisobanurira mu gihe kitarenze iminsi 15 aho igeze ikemura ikibazo cy’uwo mukandida. Nyandwi avuga ko yanahawe kopi y’iyo baruwa.
Tariki 20 Kamena 2018, hashize amezi 4 RBA itarasubiza, Nyandwi yongeye kwandikira komisiyo ayisaba kwibutsa RBA ko agomba gushyirwa mu mwanya; atanga kopi muri RBA, MINALOC nk’urwego rureberera RBA ndetse na MIFOTRA.
RBA yaje gusubiza ibaruwa ya komisiyo nyuma y’amezi 5, iyibwira ko umwanya w’umurimo Nyandwi yari yaratsindiye ko utakiri ku mbonerahamwe y’imyanya y’imirimo ya RBA bitewe n’uko hari amavugururwa yabaye muri Gicurasi 2018.
Iki ni na cyo gisubizo komisiyo yamwandikiye imugaragariza ko umwanya yatsindiye utakibaho.
Avuga ko yatunguwe n’icyo kemezo
Yagize ati “Nabyakiriye nk’urwitwazo ntabwo bisobanutse, ntabwo wasobanura ukuntu umwaka n’amezi umunani, ashobora gushira warishe amategeko agenga uburyo ibintu bigomba kuba bikorwa ngo nurangiza ubwire umuntu ngo umwanya wawe wakuwe ku mbonerahamwe y’imyanya y’imirimo.”
Yunzemo ati “Nabifashe nk’urwitwazo ngo tugaragaze ko n’umwanya utagihare, areke gukomeza kuburana.”
Avuga ko ibyo RBA yakoze harimo ukwivuguruza gukomeye, aho ngo ivugurura ry’imyanya y’imirimo ritigeze ribatungura, akumva nta mpamvu yo kuba bari baragaragaje mbere ko ikibazo cy’uko atashyirwaga mu mwanya cyaratewe no kuba nta ngengo y’imari bari bafite.
Avuga ko komisiyo itakoze akazi kayo uko bikwiye, aho ngo yakabaye yarahaye amabwiriza RBA, aho kugendera mu nzira imwe na yo, agasanga nta kintu kigaragara yigeze ikora kugira ngo abashe kurenganurwa.
Kuba atarabonye ako kazi ngo byamugizeho ingaruka ngo kuko igihe agatsindira ngo yari yatsindiye n’akandi mu Karere ka Kirehe arakareka yizeye ko azabona ako. Harimo no kuba yarasiragijwe bikomeye bikarangira ntacyo izo nzego zimufashije.
Ibaruwa ya nyuma RBA yandikiye Komisiyo
RBA iti “Nta karengane karimo”
Umuyobozi Mukuru wa RBA, Arthur Asiimwe avuga ko kuri bo basanga Nyandwi atararenganye kuko ngo na komisiyo itigeze igaragaza ako karengane.
Yavuze ko hari amavugururwa yabaye bigatuma hari imyanya y’akazi ivamo, aho umwanya w’uwo mukandida na wo wavuye ku mbonerahamwe y’imyanya y’imirimo.
Ku byo kuba RBA yararenze ku biteganywa n’Iteka rya Perezida rigenga uko inzego za Leta zishaka abakozi, aho risaba ko hagomba kuba hari ingengo y’imari, yavuze ko RBA nk’urwego rukora ubucuruzi, ingengo y’imari yayo ituruka mu byo yinjije ingana na 80% na ho Leta ikayiha angana na 20%.
Yagize ati “Iyo twicaye tukareba ko dukwiye kugabanya amafaranga dukoresha mu ishami runaka, dushingira ku mafaranga turi bwinjize cyangwa amafaranga ahari, tukavuga ngo bino bintu runaka tugomba kubigendamo buhoro kuko ik’ingenzi ni umushahara. Kuzana umuntu ntumubonere umushahara urumva ikibazo cyaba kirimo.”
Nyandwi Mathieu uvuga ko yarenganyijwe na RBA
Gukora ivugurura ngo byari bigamije kureba abakozi bakeneye. Ati “Kuzana umutu akicara aha ngaha nta kazi afite ntacyo byaba bimaze.”
Yavuze ko kuba hari abandi bakandida bahawe akazi, ngo hashobora kuba haragendewe ku manota babonye bagashyirwa mu myanya.
Yanavuze ko kwitwa umukozi wa RBA ari uko uba umukandida aba yabonye ibaruwa imushyira mu mwanya, aho ashimagira ko gutsinda ikizamini bidahagije ubwabyo.
Yagize ati “Ushobora gutsinda ikizamini mu kigo, icyo kigo kigahita kivaho. Nta karengane karimo kereka iyo tuba dufite uwo mwanya ukaba waragiyemo abandi.”
Icyo komisiyo ivuga
Umunyamabanga Nshingwabikorwa wa Komisiyo y’Abakozi ba Leta, Muganza Angelina, yavuze ko aho komisiyo ihagaze kuri icyo kibazo biri mu ibaruwa bandikiye uwo mukandida ivuga ko umwanya yatsindiye utakiri ku mbonerahamwe y’imirimo.
Ku bijyanye no kuba RBA yaragombaga gushaka umukozi ifite ingengo y’imari nk’uko amategeko abiteganya, Muganza avuga ko umukozi wa Leta umushahara we udashobora kubura kuko uba warateganyijwe mu ngengo y’imari.
Yagize ati “Ndumva byararangiye gutyo, kereka RBA ifite undi mwanya ikaba yamushyiramo, nk’umuntu wigeze kubasaba akazi.”
Gusa agasobanura ko wenda RBA nk’ikigo cya Leta gikora ubucuruzi gishobora kugira igihe kikabura imishahara. Gusa avuga ko atabihamya.
Yanavuze ko inama yagira uwo mukandida ari uko atacika intege, ahubwo yakomeza agakora ipiganwa ahantu hatandukanye, ngo kuko abakeneye abakozi ari benshi.
Kuba RBA yarasubizaga itinze cyane amabaruwa ya komisito yavuze ko ari ingeso yeze henshi.
Ati “Ibyo bibazo turacyabifite, nushaka uzashake akanya uzaze tubiganireho, tujya tubivuga no mu kiganiro ko umuntu wese, noneho n’umukozi wa Leta aba agomba gusubiza umwandikiye no mu gihe cyagenwe. Ariko hari benshi batinda. Ni wa muco wa planning na monitoring (iteganyabikorwa n’igenzurabikorwa) utari wacengera cyangwa ubushake buke simbizi.”
Umunyamabanga Mukuru wa Komisiyo Ishinzwe Abakozi ba Leta, Angelina Muganza
Umunyamategeko ati ‘akarengane karimo’
Me Uwayo Jephtah yabwiye Umuseke ko muri iki kibazo hagaragaramo akarengane bitewe n’uko umukandida yaratsindiye akazi ntagahabwe.
Yagize ati “Ikibazo nkibona kuri RBA yashyize hanze imyanya y’imirimo itari tayari kwakira abakozi yapiganishije. Yaravuze ngo ishaka abakozi batatu, ifata babiri kandi hari batatu batsinze ibizamini byose. Ibyo RBA byose yavuga, byaba ari ukuvuga ngo nta bikoresho ifite cyangwa se ibiro ntabwo byaba igisobanuro.”
Yanavuze ko kuba umwanya warakuwe mu mbonerahamwe y’imyanya y’imirimo atari igisobanuro RBA yakabaye iha uwatsindiye umwanya kuko mbere y’uko biba itigeze iwumushyiramo.
Yavuze ko aramutse ari uwo mukandida yababwira bakamwishyura icyo byamutwaye byose, yiruka kuri ako kazi.
Yavuze ko RBA itigeze yubahiriza ibikubiye mu iteka rya Perezida rigena bwo gushaka abakozi ba Leta, aho hari aho risaba ko ushyira imyanya y’imirimo hanze aba afite ingengo y’imari yayo.
Ku birebana n’uburyo komisiyo yitwaye muri iki kibazo Me Uwayo avuga ko yabigenzemo biguruntege bitewe n’imiterere ya RBA nk’ikigo gisa nk’ikigenga kandi ari icya Leta, kuko uwapiganiye umwanya ngo ntiyabasha kujya ku rutonde rw’abatsinze ibizamini ntibabone imyanya rutungwa na MIFOTRA kugira ngo abe yashakirwa ahandi.
Yavuze ko aho bigeze nta yindi ngingo irengera uwarenganye kereka agannye urukiko akaregera ibyo yatanze yiruka kuri uwo mwanya atahawe.
Jean-Claude NDAYISHIMYE


text:
Impamvu 10 wahitamo guhahira kuri internet
Iterambere ni ryiza ariko noneho iyo bigeze mu ikoranabuhanga biba akarusho. Mugihe hari ibintu byibanze umuntu akenera mubuzima busanzwe bikenerwa kenshi bityo bikagusaba guhora munzira ujya kubihaha ndetse bikaba byaragaragaraye ko harabatabona uwo mwanya kandi nabo babikeneye. Kurubu icyo kibazo bamwe mubareba kure, bamenyereye kugendana n’iterambere icyo kibazo bakiboneye umuti.
Nkuko twaganiriye nabamwe mubakunda guhahira ku isoko ryo kuri internet, twifashishije kandi ubuhamya bwamwe mu maguriro yateye imbere mubucuruzi bukoresha ikoranabuhanga batubwira impamvu nyinshi zitandukanye abantu benshi bakunda guhahira kuri internet.
Abenshi bemezako byoroshye iyo uguriye ibintu kuri internet bikakugeraho utavuye aho uri cyangwa se ukabyoherereza uwo wabuguriye.
Impamvu 10 wahitamo guhahira kuri internet
Biroroshye kandi birashimishije: guhahira kuri internet niho honyine ushobora guhahira igihe ushakiye no mu masaha ya ninjoro ugihe wicuye, uryamye wambaye umwambaro wa ninjoro cg ukangutse, guhahira kuri internet kandi nibyiza kuko ntamirongo utonda ujya kwishyura. Ikindi kandi haguha amahirwe yo guhaha igihe cyose uboneye umwanya 24/7.
1. Ibiciro bihendutse: guhahira kuri internet biguha amahirwe yo kumenya ibicuruzwa biri kugura make mugihe runaka(promotion) ukabimenya bitagutwaye igihe, niho honyine byakorohera kugura ibicuruzwa bikava kuruganda cyangwa se umucuruzi ntahandi biciye ngo biba byakwangirika bitewe n’igihe kinini bimaze mububiko.
2. Ibicuruzwa bitandukanye: uhahiye kuri internet biramworohera kubona ibicuruzwa bitandukanye biri ku isoko ukaba yabasha kwihahira ibyo yifuza byose kubacuruzi batandukanye bitamugoye
3. Ushobora gutanga impano muburyo bworoshye: guha impano abavandimwe n’inshuti utitaye aho baherereye biroroshye cyane, ntarwitwazo wagira mugihe utatanze impano ku minsi mikuru itandukanye, k’umunsi w’abakundanye, k’umunsi w’isabuku y’amavuko, k’umunsi wo gushimira,kumunsi wo gufasha abatishoboye no kuyindi minsi.
4. Bigabanya depense: ni kenshi umuntu ajya guhaha akaba yakoresha amafaranga menshi atabiteganyije ayo ukoresha mungendo bitewe nuko haribyo washakaga ubuze hamwe ukajya ahandi, igihe uhuye n’ikintu ukagikunda bikaba ngombwa ko ukigura, ugihe ushonje ukifuza kugura ibyo kurya munzira tutibagiwe n’igihe wabona amafaranga agushiranye ntacyo waguze kigaragara.
5. Kugereranya ibiciro: uhahiye kuri internet uko ubona ibicuruzwa bitandukanye niko ubona n’ibiciro bitandukanye ukaba Wabasha guhaha bitewe n’ubushobozi bwawe, uhahiye kuri internet kandi birakorohera kumenya amakuru arambuye kubicuruzwa igihe isoko ryo kuri internet rigufasha kumenya amakuru ku kintu ugendeye kubuhamya abandi bakubanjirije kukigura basize.
6. Nta rusaku: igihe urumuntu udakunda urusaku, ushobora kugenda uhura narwo munzira igihe habaye amayerekwa cg abamamaza ku mihanda cg kubibuga bitandukanye ushobora gucaho, cg andi majwi yose yakubangamira igihe ugeze mu isoko ririmo abantu benshi, tutaretse n’abantu batandukanye bagenda bakongorera ibyo utishimiye. Uhahiye kuri internet uba wirinze ibyo byose bishobora kugutera umutwe.
7. Kugura ibintu byataye igihe cyangwa bidakoreshwa: abakubeshya ibintu bitandukanye bukugerageza ngo ukunde ugure ibyo babona byaheze mu iduka, rimwe na rimwe bakabiguhera kugiciro gito kugirango bibaveho nawe wabigura ntube ukibikoresheje.
8. Kubahiriza igihe: biragoye kugena igihe runaka ushobora kumara mu isoko uhaha, kuko igihe kinini uhura n’ibikurangaza bitandukanye. Ngaho uhuye n’ibicuruzwa utaruzi agafata umwanya wo kubyitegereza, ngaho uhuriyeyo n’abantu muziranye mufashe akanya ko kuganira, ngaho ugize icyo ubura ukaba wafata umwanya munini ujya ahandi kubishakirayo
9. Kwirinda impanuka: impanuka zishobora kukubaho igihe wafashe umwanya ugiye ahantu ziba ari nyinshi. Ushobora guhura n’abambuzi bakakwaka ibyo wari witwaje byose ugasubira inyuma tutirengagijeko bashobora no kukugirira nabi
10. Guhora Ukeye: kwirinda kujya ahantu henshi hatandukanye ku zuba cg se mumvura bigufasha guhorana itoto kuko uba utahuye n’imyuka mibi ihumanya ikirere cyangwa se ngo uhure n’ivumbi, imiyaga ikomeye, ibyondo n’ibindi bitandukanye byatuma utagaragara neza mubandi.
Twabahaye impamvu nyinshi wahitamo guhahira kuri internet nimba harindi mpamvu nawe itari murizi igutera gukunda guhahira kuri internet wayitubwira.


text:
Iyo nama izwi nka CHOGM (Commonwealth Heads of State and Government Meeting) iba buri myaka ibiri, iteganyijwe kubera mu Rwanda umwaka utaha mu gihe iheruka yakiriwe n’u Bwongereza ari nabwo buyoboye uwo muryango ubu.
U Rwanda nk’igihugu kimaze kwandika izina mu kwakira neza inama mpuzamahanga, gikomeje kwitegura n’iya Commonwealth, ngo izagende neza kandi itange umusaruro nk’uko byagenze ku zindi nama zikomeye rwakiriye zirimo n’iy’Abakuru b’Ibihugu bya Afurika yunze Ubumwe (AU).
Kugira ngo iyi nama itegurwe neza, u Rwanda rwashyizeho akanama k’Abaminisitiri gakurikirana imirimo y’akanama k’abatekinisiye kagizwe n’abanyamabanga bahoraho ba za Minisiteri n’izindi mpuguke zirimo kuyitegura.
Aka kanama kagabanyijemo kabiri aho hari igice kireba ibijyanye n’aho inama zizabera, amahoteli, gutwara abantu, kwiyandikisha, gutegura za Website n’ibindi. Hari kandi n’abategura ibyo abakuru b’ibihugu bazaganiraho muri iyo nama.
Mu kiganiro cyihariye IGIHE yagiranye na Amb. James Kimonyo ufatanyije na Ambasaderi w’u Rwanda mu Bwongereza, Yamina Karitanyi, mu gutegura by’umwihariko ibizaganirwaho n’abakuru b’ibihugu, yavuze aho u Rwanda rugeze rwitegura.
IGIHE: Commonwealth ni umuryango ugizwe n’ibihugu 53, hagendewe kuki ngo u Rwanda ruhabwe kwakira inama nk’iyi?
Amb. Kimonyo: Ntabwo babyuka ngo bahe igihugu kwakira inama hari byinshi bareba, kuko hari ikimeze nk’Itegeko Nshinga rya Commonwealth, harimo ibintu byinshi bareba ibihugu bigomba kuba byujuje.
Iyo usuzumye u Rwanda aho ruvuye n’ibyo rugezeho, usanga mu ngingo zitandukanye z’amahame remezo y’umuryango, rwujuje ibyangombwa byinshi cyane ku buryo n’igihe bashyigikiraga ko rwakira inama bavugaga ko nta mpamvu babona u Rwanda rutakwakira inama kuko ingingo zose yaba ari umutekano, guteza imbere abaturage barwo, imiyoborere myiza, guteza imbere ubukungu, ishoramari n’ubucuruzi, basanze rubikwije.
IGIHE: Muri Werurwe impuguke za Commonwealth zatangaje ko u Rwanda rugeze aheza rwitegura inama ya CHOGM 2020, ni ibiki bishimiye bimaze gushyirwa ku murongo?
Amb. Kimonyo: Impuguke zo mu bunyamabanga bwa Commonwealth zaradusuye zisanga mu rwego rw’amahoteli, ikibuga cy’indege cya Kanombe, aho inama zizabera basanga u Rwanda ruhagaze neza nta mpungenge bafite ko ruzashobora kwakira iyo nama.
Bageze mu Rwanda basanze uhereye kuri Kigali Convention Centre, amahoteli mashya n’ibindi basanga iyo nama tuzayakira. Ariko hari ibindi tugomba kunoza nko kongera umubare w’ibyumba, twongere imihanda aho tubona ubucucike bw’imodoka, ibi Minisiteri y’Ibikorwa Remezo irimo kubikora kugira ngo iyo nama tuzajye kuyakira twiteguye neza.
Nta mpungenge dufite kuko twakiriye n’inama ya Afurika yunze Ubumwe (AU), kandi ni ibihugu 54 n’uyu muryango ufite 53 urumva ko bidatandukanye cyane.
IGIHE: Ibijyanye n’ibyo iyi nama izaganiraho bigeze he bitegurwa dore ko ari cyo gice cy’ingenzi cy’inama?
Amb. Kimonyo: Ubundi mu nama zitegurwa n’iyi miryango mpuzamahanga, usanga ubundi bateguye ibyigwaho twebwe tukakira inama ariko mu muryango w’ibihugu bikoresha Icyongereza ntabwo ari ko bimeze, kuko igihugu cyakira ni nacyo gitegura ibizigwaho.
Twebwe nk’igihugu twahisemo ibintu bitanu bizigwaho. Hari ibijyanye n’imiyoborere myiza n’uburenganzira bwa muntu, ikoranabuhanga na Inovasiyo, urubyiruko, ibidukikije n’ubucuruzi n’ishoramari.
Uretse kureba ko ibi bintu bifitiye akamaro igihugu cyacu, twabanje no kureba niba n’ibindi bihugu bigize uyu muryango izo ngingo ari ingingo zibashishikaje bitewe n’akarere igihugu kirimo. Usanga nka biriya bihugu bya turiya turwa duto duto usanga bashishikajwe cyane n’ibintu bijyanye n’ibidukikije, kubera ibibazo bijyanye n’imyuzure no kuma kw’inyanja.
Tugenda tureba n’ibindi bihugu icyo bishaka. Mu bijyanye n’ubucuruzi ibihugu nk’u Buhinde, za Bangladesh, usanga nabo bashaka ko byaganirwaho. Impamvu ni uko izo ngingo zose iyo uziteguye ntizumvikanweho n’ibihugu ni ukuvuga ko inama ntakiba kiri buvemo kuko mugomba kugira ingingo abakuru b’ibihugu bafataho imyanzuro izashyirwa mu bikorwa.
Inyandiko ya mbere twarayiteguye tuyishyikiriza akanama ngishwanama k’abaminisitiri, kuri 28 Gashyantare twayohereje mu bunyamabanga bukuru bw’umuryango i Londres, kugira ngo bayisuzume kuko baba bafite impuguke nyinshi kandi bamaze imyaka myinshi bakurikirana imitegurire y’iyi nama, ku buryo basuzuma inyandiko bakagira ibitekerezo bongeramo bashingiye ko baba bazi icyo buri gihugu cyifuza.
Barayisuzumye bashyiraho ibitekerezo barayitwoherereza igera mu Rwanda kuwa 25 Mata, icyo turimo gukora ni uko ibitekerezo byatanzwe turimo kubyongera muri iyo nyandiko nibirangira iganirweho n’akanama ngishwanama k’abaminisitiri yongere koherezwa i Londres, inozwe kugira ngo yohererezwe ibihugu byose uko ari 53.
Bitewe n’uko ibi bihugu byose bihagarariwe i Londres, ubunyamabanga bukuru bwa Commonwealth buzayohereza mu bihugu binyuze muri izi ambasade, ibihugu byose biyiganireho muri za Minisiteri zabyo, batange ibitekerezo bayigarure i Londres, bisubizwe u Rwanda rurebe ibyongewemo.
Ibitekerezo bizaba byajemo, muri Nzeri hazaba hari inama y’Umuryango w’Abibumbye, mu gihe izaba iba hazabaho inama yihariye y’Abaminisitiri b’Ububanyi n’Amahanga b’ibihugu bya Commonwealth, bayiganireho.
Muri Kamena kugeza Nzeri, u Rwanda ruzaba ruganira n’ibihugu ndetse hari ibyo Minisitiri w’Ububanyi n’Amahanga azasura, kugira ngo baganire niba ibyo twateguye tubyumvikanaho kuko amateka atwereka ko byagiye bigorana iyo mutabiteguye kare ngo munabiganireho, mugera mu nama ugasanga igihugu kirifashe, ikindi kirifashe kuko mutashatse umwanya hakiri kare ngo izo mpaka zigibwe mu nyandiko hajyemo ibyo mwemeranyaho.
Nyuma ya Nzeri inyandiko y’ibizaganirwaho mu nama imaze kuganirwaho na ba Minisitiri b’Ububanyi n’Amahanga izasubizwa u Rwanda. Kuva muri Nzeri kugeza Gicurasi umwaka utaha, hazabaho ikusanyabitekerezo ku byo abantu bifuza.
Tuzaba tuganira tureba uko twakoroshya ubucuruzi hagati yacu, dufite isoko ry’abantu miliyari 2.8, ariko ugasanga haracyarimo inzitizi z’imigenderanire n’uburyo ibicuruzwa bigera kuri iryo soko.
Hagati muri Gicurasi nibwo hazaba habonetse inyandiko ya nyuma izavamo imyanzuro abaperezida bazafata icyo gihe mu nama izaba kuwa 22-27 Kamena 2020.
IGIHE: Mu gutegura ibizaganirwaho, u Rwanda rurarebwaho mu buhe buryo?
Amb. Kimonyo: Nubwo tuzakira inama umwaka utaha, nyuma yo kuyakira Perezida Kagame azaba umuyobozi wa Commonwealth imyaka ibiri ikurikira ni ukuvuga kugeza 2022, aho azahererekanya ububasha n’ikindi gihugu kizakira inama izakurikiraho ari cyo Samoa.
Inama nirangira, iyo myanzuro hari ibizavamo bishyirwe mu bikorwa, nk’u Rwanda turabireba mu buryo bwacu busanzwe bimeze nk’imihigo kuko Perezida wacu azaba ayoboye imyaka ibiri, iyo myanzuro izaba yafashwe ni nkaho azaba abibazwa kuko agomba gutanga raporo y’ibyakozwe mu nama izaba ikurikira.
Turashaka gufata imyanzuro y’ibintu bifatika bizashyirwa mu bikorwa bigahindura imibereho y’abaturage bo muri uwo muryango ariko natwe tureba niba ibyo dusanzwe dukeneye gukorera abaturage bacu bizaba bikubiye muri ibyo.
IGIHE: Inama izaba mu buhe buryo, iziyishamikiyeho zo biteganyijwe gute?
Amb. Kimonyo: Iriya nama kuko izatangira kuri 22-27, ni icyumweru cyose, ntabwo abakuru b’ibihugu baba bicaye icyumweru cyose ahantu hamwe. Habanza inama z’amahuriro ane; iy’ubucuruzi, urubyiruko, abagore n’ihuriro rya za sosiyete sivile.
Aya mahuriro aba ari manini cyane afite abantu 1500, izindi 1000, ku buryo zimara iminsi ibiri cyangwa itatu ziganira ku ngingo zizireba. Imyanzuro yazo nayo igezwa ku nama y’abakuru b’ibihugu itangira kuwa Kane kugeza kuwa Gatandatu.
IGIHE: Biteganyijwe ko u Rwanda ruzamurika ryari ibijyanye n’inama byose ku buryo uwashaka no kuyitabira yakwiyandikisha?
Amb. Kimonyo: Mu Ukwakira uyu mwaka hazabaho gutangiza ku mugaragaro aho u Rwanda ruzerekana Logo, ikirangantego cy’inama, website, ushaka kwiyandikisha ni aha ajya, ushaka kugira icyo abaza, amahoteli n’ibindi.
Turashaka kubikora mbere nibura tube dufite amezi umunani imbere n’ahantu hari icyo twumva tutanogeje tube dufite umwanya wo kubikoraho kugira ngo ntibidutungure.
IGIHE: Ni izihe nyungu u Rwanda rwakwitega kuvana muri iyi nama?
Amb. Kimonyo: Igihugu cyacu ukurikije aho cyavuye, hari ababa bakivuga uko kitari, hari ibyandikwa bitari byo. Iyi nama izamenyekanisha izina ry’u Rwanda n’ibyo rugezeho n’aho ruhagaze ku ruhando mpuzamahanga kuko izaba irimo abantu bakomeye nka bariya bo mu bwami bw’u Bwongereza, ibinyamakuru mpuzamahanga.
Nubwo hari ibizigwaho mu nama, hari ibyateganyijwe by’uko abazaza muri iyi nama hari n’ibindi byiza nyaburanga u Rwanda rufite bazasura, kuko hazaza n’abanyamakuru bazerekana za pariki zacu, ibihangano byacu n’ibindi.
Turateganya kwakira abantu bari hagati ya 5000 na 8000, ukurikije uko u Rwanda ruzwi n’uko bagenda barusura. Birumvikana ko ari abacuruzi, amahoteli, restaurant, gutwara abantu, mbese abantu bose bari muri za serivisi.
Iki cyumweru cyose gifite abantu bangana gutya, ari muri za serivisi, abacuruza ibihangano, abafite amahoteli, imodoka n’ibindi bakora, icyo gihe byanze bikunze hari amadevize azasigara mu gihugu.
Biriya abakuru b’ibihugu bazaganiraho bagafataho n’imyanzuro bivamo za gahunda n’imishinga. Iyo igihugu kibaye inkwakuzi kikihuta kivanamo imishinga kandi iyo igejejwe kuri abo bagize imiryango y’abaterankunga usanga bayibonera amafaranga.
IGIHE: Abantu hagati ya 5000 na 8000 ni benshi, u Rwanda rwiteguye neza ku bijyanye n’amahoteli n’ibindi?
Amb. Kimonyo: Icyashimishije cyane n’abavuye i Londres muri Commonwealth, ni uko basanze ubushobozi dufite ufashe amahoteli manini, za motel, amacumbi ari ku rwego rwo hejuru (nk’ayari ahahoze Radiyo Rwanda), iyo bayashyizemo basanga nta kindi cyumba kiyongereyeho iyo nama twayakira.
Hari n’abantu batanga inzu (Villa), inzu y’ibyumba bitanu cyangwa birindwi, ariko ibyo ntabwo turabigeraho kuko abo mu kigo cy’igihugu gishinzwe gutegura inama (RCB), bavugaga ko ibi ubyiyambaza iyo ubona umubare ugiye kukurengana ariko uko bimeze ubu dufite ubushobozi bwo kwakira uyu mubare ukurikije umubare w’ibyumba dufite udashyizemo ibindi birimo bizamuka uyu munsi.
Dufite icyizere rwose nta bwoba dufite bwo kwakira iyi nama. Dufite aho gukorera inama, hari Kigali Convention Centre niho inama nkuru izabera, hari Kigali Conference&Exhibition Village, Marriot Hotel, Serena Hotel, hose hazajya hakira inama.
IGIHE: Abanyarwanda barasabwa iki ngo iyi nama izagende neza?
Amb. Kimonyo: Nk’uko bisanzwe mu muco wacu, iyo ugize umushyitsi nawe ugira agashya. Ni ugusaba ko tugira akarusho uri muri serivisi wese, uri muri hoteli, utwara imodoka, muri restaurant, tugire ibintu byiza ku buryo n’abashyitsi bacu basanga twiteguye koko.
Ikindi ni ukumva akamaro k’uyu muryango n’ibizaba byaganiriweho abaturage bakabitangaho ibitekerezo kuko tuzagira ibiganiro mbwirwaruhame, kugira ngo twumve icyo abaturage bacu batekereza. Bazadufashe kwitabira ayo mahuriro, ibiganiro no kwakira abashyitsi neza.


text:
Mu gihe benshi bazifata nk’ibikoko , zimwe mu nyamaswa zirimo inkende, inguge inzoka, imbeba n’izindi zitandukanye zitunze abatari bake muri Indoneziya aho ku isoko ry’ibiribwa uhasanga inyama z’izi nyamaswa kandi ugasanga zigurwa n’abifite.
Abaturage batuye ku kirwa cya Sulawesi muri Indoneziya bamenyereye kurya inyama z’inyamaswa zo mu ishyamba, aho benshi bakora umurimo wo kuzihiga mu mashyamba ku buryo nta nyamaswa n’imwe basiga inyuma zose bararya nk’uko bigaragara mu isoko riri mu mujyi wa Tomohon.
Abayobozi bo muri Indoneziya bahangayikishijwe bikomeye n’imibereho y’abaturage bo muri iki kirwa cya Sulawesi aho bahora bababuza kurya izi nyamaswa ngo hato badakomeza gushyira ubuzima bwabo mu kaga.
Uku guhangayika kw’aba bayobozi guterwa no kuba abaturage bo muri aka gace barya inyama yo ariyo yose batitaye kukuba iyo nyamaswa ishobora kuba yifitemo ubumara bwabagira nabi.
Abaturage bo muri aka gace babwiye AFP ko inyinshi muri izi nyamaswa abahigi bo muri aka gace bazikura mu mashyamba ya kure cyane maze bakazizana kuzcururiza mu isoko ryabo rya riri mu mujyi wa Tomohon.
Inzego za Leta kimwe n’inzego zitegamiye kuri leta ziharanira kurengera inyamaswa n’ibidukikije zahagurukiye ikibazo cy’aba bantu bahohotera inyamaswa bishakira kuzirya bakaba barashyizeho igihano cy’imyaka 5 ku muntu wese uzajya ufatanwa inyama z’inyamaswa cyane cyane inkende cyangwa inguge.
Uretse gushyiraho ibi bihano kandi, inzego zitegamiye kuri Leta zasabye ko mu nteganyanyigisho zo mu mashuri hakagombye gushyirwamo amasomo ajyane no kubungabunga inyamaswa ndetse banasaba ko mu nsengero hajya higishwa ko umuntu akwiye kurinda no kubungabunga imibereho y’inyamaswa.


text:
1
Imana irema ijuru n'isi
1Mu ntangiriro Imana yaremye ijuru n'isi. 2Isi nta shusho yari ifite kandi nta cyari kiyiriho: yari imeze nk'inyanja kandi icuze umwijima. Umwuka w'Imana wari ubundikiye amazi.
3Nuko Imana iravuga iti: “Nihabeho umucyo.” Umucyo ubaho. 4Imana ibona ko umucyo ari mwiza, maze iwutandukanya n'umwijima: 5umucyo iwita amanywa, umwijima iwita ijoro. Burira buracya, uba umunsi wa mbere.
6Imana iravuga iti: “Nihabeho igisenge#igisenge: Abaheburayi bibwiraga ko hejuru y'ikirere haba inyanja, igomewe n'ikintu kimeze nk'igisenge. Reba Zab 148.4. cyo gutandukanya amazi ngo amwe abe munsi yacyo, andi abe hejuru yacyo.” 7Biba bityo. Imana irema icyo gisenge, gitandukanya amazi yo munsi yacyo n'ayo hejuru yacyo. 8Igisenge Imana icyita ijuru. Burira buracya, uba umunsi wa kabiri.
9Imana iravuga iti: “Amazi ari munsi y'ijuru niyihindire hamwe kugira ngo ubutaka buboneke.” Biba bityo. 10Ahatari amazi Imana ihita ubutaka, ya mazi iyita inyanja. Imana ibona ari byiza.
11Imana iravuga iti: “Ubutaka nibumeze ibyatsi n'ibimera byera imbuto, nihamere n'ibiti bitari bimwe byera imbuto.” Biba bityo. 12Ubutaka bumeza ibyatsi n'ibimera bitari bimwe byera imbuto, n'ibiti bitari bimwe byera imbuto. Imana ibona ari byiza. 13Burira buracya, uba umunsi wa gatatu.
14Imana iravuga iti: “Nihabeho ibinyarumuri ku gisenge cy'ijuru kugira ngo bitandukanye amanywa n'ijoro, bibe ibimenyetso biranga iminsi n'ibihe n'imyaka, 15byakire ku gisenge cy'ijuru kugira ngo bimurikire isi.” Biba bityo. 16Imana irema ibinyarumuri bibiri binini: izuba ryo kugenga amanywa n'ukwezi ko kugenga ijoro, irema n'inyenyeri. 17Imana ibishyira ku gisenge cy'ijuru kugira ngo bimurikire isi, 18bigenge amanywa n'ijoro kandi bitandukanye umucyo n'umwijima. Imana ibona ari byiza. 19Burira buracya, uba umunsi wa kane.
20Imana iravuga iti: “Udusimba two mu mazi nituyajagatemo, inyoni n'ibisiga biguruke mu kirere.” 21Imana irema ibikōko binini byo mu nyanja n'ibinyabuzima by'amoko yose byinyagambura bikajagata mu mazi, irema n'inyoni n'ibisiga by'amoko yose. Imana ibona ari byiza. 22Byose ibiha umugisha, itegeka ibyo mu mazi iti: “Nimwororoke mugwire mwuzure mu nyanja.” Itegeka n'ibiguruka iti: “Nimugwire ku isi.” 23Burira buracya, uba umunsi wa gatanu.
24Imana iravuga iti: “Inyamaswa z'amoko yose nizibe ku butaka: amatungo n'ibikurura inda hasi n'izindi nyamaswa zose nk'uko amoko yazo ari.” Biba bityo. 25Imana irema inyamaswa z'amoko yose n'amatungo n'ibikurura inda hasi byose. Imana ibona ari byiza.
26Imana iravuga iti: “Tureme abantu basa natwe, bameze nkatwe maze bategeke isi yose: amafi n'inyoni n'ibisiga, n'amatungo n'ibikurura inda hasi.”
27Imana yaremye umuntu usa na yo,
yamuremye asa n'Imana,
umugabo n'umugore ni ko yabaremye.
28Imana ibaha umugisha, irababwira iti: “Nimubyare mugwire, mwuzure isi yose muyitegeke. Mugenge amafi n'inyoni n'ibisiga, n'ibikurura inda hasi! 29Dore mbahaye ibimera byose byera imbuto n'ibiti byose byera imbuto, bizabatunga. 30Inyamaswa zose n'inyoni n'ibisiga n'ibikurura inda hasi byose, mbese ibihumeka byose, mbihaye ibimera byo kubitunga!” Biba bityo.
31Imana ireba ibyo yari imaze kurema ibona ari byiza cyane. Burira buracya, uba umunsi wa gatandatu.


text:
Ubuhinde: Abanyeshuri 19 bahitanywe n’inkongi y’umuriro yibasiye ishuri barimo
Mu gihugu cy’Ubuhinde hravugwa inkuru ibabaje y’abanyeshuri 19 bahitanywe n’inkongi y’umuriro yafashe ishuli barimo bamwe barashya,abandi bagerageza gusimbuka bahunga barakomereka bikomeye.
Mu gihugu cy’Ubuhinde hravugwa inkuru ibabaje y’abanyeshuri 19 bahitanywe n’inkongi y’umuriro yafashe ishuli barimo bamwe barashya,abandi bagerageza gusimbuka bahunga barakomereka bikomeye.
Aba banyeshuli bigaga mu kigo cy’amashuri cyo mu gace kitwa Surat mu burengerazuba bw’Ubuhinde,bagaragaye bamwe bari gusimbukira mu madirishya ubwo ibirimi by’umuriro byafataga ishuri barimo bigiramo.Benshi muri aba bana bari muri iri shuli bari ingimbi n’abangavu.
Icyateye iyi nkongi y’umuriro ntikiramenyekana gusa abayobozi bavuze ko yakwirakwiriye mu mashuri kubera igisenge cy’inyubako cyashyaga cyane.
Uretse aba banyeshuli 19 bapfuye,abagera kuri 20 bakomeretse cyane,ubu bari kuvurizwa mu bitaro by’ahitwa Gujarat.Aba banyeshuri bapfuye bose bari munsi y’imyaka 20.
Icyatumye aba banyeshuri bapfa ari benshi,ni uko uyu muriro wafashe ingazi banyuramo basohoka,ifunga inzira babura uko basohoka,bamwe basimbuka igorofa rirerire barimo,abandi bagira ubwoba.
Minisitiri w’intebe w’Ubuhinde, Narendra Modi,yihanganishije imiryango y’aba bana bapfuye ndetse asaba ubuyobozi bwo mu gace kabo kubafasha uko bikwiriye.


text:
Menya ingaruka z’ ibinyobwa byongera ingufu ku bana bakiri bato
Yanditswe na Imanishimwe Dieudonne May 22, 2017
Ibyo kunywa byongera ingufu bizwi ku izina rya “energy drinks” usanga ahanini binyobwa cyane n’urubyiruko rwiganjemo ingimbi n’abangavu. Ubusanzwe ibi byo kunywa bigira ingaruka ku buzima bw’umuntu ariko usanga zihariye […]
Ibyo kunywa byongera ingufu bizwi ku izina rya “energy drinks” usanga ahanini binyobwa cyane n’urubyiruko rwiganjemo ingimbi n’abangavu. Ubusanzwe ibi byo kunywa bigira ingaruka ku buzima bw’umuntu ariko usanga zihariye ku bana, abagore batwite n’ingimbi n’abangavu. Muri iyi nkuru turibanda cyane ku naruka bigira ku ngimbi n’abangavu.
Ibi byo kunywa si ibya kera cyane kuko ikizwi cyabaye gikwira ari icya RedBull cyatangiye gucuruzwa mu 1997. Naho icyitwa Monster kiza ku isoko mu 2002, ariko si byo gusa bibaho kuko ubu mu Rwanda habonek amaoko menshi arimo za Bavaria n’ akitwa Azam energy drink, kakaba karadutse mu mwaka wa 2016 ariko usanga gakoreshwa cyane n’urubyiruko cyane cyane urukora imirimo y’ingufu. Ibi byose bikoreshwa hirengangijwe ingaruka bishobora gutera
Mu nkuru dukesha CNN hari umwana w’ingimbi w’umunyamerika uherutse guhitanywa n’ibinyobwa byongera ingufu mu kwezi gushize. Bivugwa ko Davis Allen w’imyaka 16 yari yanyoye ibinyobwa birimo caffeine nyinshi kuko yari yanyoye ikawa, akaza kunywa soda nyuma aza kongeraho ikinyobwa cyongera ingufu kandi byose bizwiho kubamo caffeine iri ku kigero cyo hejuru akanabifata mu masaha abiri gusa. Umubiri we wananiwe no kwakira caffeine nyinshi yari yafashe maze igihe yari mu ishuri umutima urahagara ajyanywa ku bitaro ahita agwayo.
Nyuma y’urupfu rw’uyu mwana abangaga bagiriye inama ingimbi n’abangavu kwirinda gukururwa n’abamamaza ngo banywe ibinyobwa nk’ibyo cyane, no kwirinda gukururwa n’urundi rubyiruko cyane nko mu gihe cy’ibirori aho usanga ibi binyobwa bivangwa na soda cyangwa n’inzoga bikarushaho kubyongerera ubukana.
Usibye kuba wanagera ku rupfu, ubusanzwe ibinyobwa byongera imbaraga bigira ingaruka nyinshi ku bangavu n’ingimbi kuko biba birimo caffeine nyinshi. Ubushakashatsi bwagaragaje ko icupa ry’ibinyobwa byongera imbaraga riba ririmo caffeine ingana na miligarama ziri hagati ya 75 na 200.
Bivuze ko zikubye inshuro 34 caffeine iba muri coca. Mu binyobwa bimwe usanga byongerwamo ibyo bita guarana iyi yo ifite caffeine nyinshi cyane kuko iba ukubye inshuri enye caffeine iba mu imbuto z’ikawa.
Iyo caffeine rero ibaye nyinshi ishobora kugira ingaruka zikurikirira ku ngimbi n’abangavu :
- • Guhondobera
- • Gusinzira nabi
- • Indwara z’umutima
- • Kugira akavuyo mu ntekerezo
- • Umutwe udakira
- • Gushaka kwihagarika cyane
- • Gutakaza ubushobozi bwo gutekereza byimbitse
- • Diyabete itewe n’isukari nyinshi iba muri energy drinks n’ibindi
Ni ingenzi rero kugira inama abangavu n’ingimbi ku mikoreshereze y’ibinyobwa byongera ingufu kuko bishobora kubagiraho ingaruka nyinshi dore ko umubare munini w’abakoresha ibi binyobwa cyane uba wiganjemo ingimbi n’abangavu n’uburyibiruko rw’abakiri bato muri rusange.
src: agasaro


text:
Huye: Abagize Njyanama y’Akarere bazahabwa laptop zo kwifashisha mu kazi
Inama Njyanama y’Akarere ka Huye yateranye kuri uyu wa 26/6/2015, yemeje ko Abajyanama bose bazahabwa mudasobwa zigendanwa (laptop) zo kuzajya bifashisha mu kazi kabo k’ubujyanama.
Iki cyemezo cyahereye ku kuba ibwiriza rya Minisitiri w’Ubutegetsi bw’Igihugu ryasohotse muri uyu mwaka, rigenera abajyanama b’uturere n’ab’umugi wa Kigali amafaranga y’ itumanaho rya terefone ndetse n’ifatabuguzi rya internet.
Kubera rero ko internet bashobora kuyifashisha muri mudasobwa, muri ipadc yangwa muri terefone zigezweho (smartphone), ibibikoresho byombi bivuzwe nyuma bikaba bitafasha mu kuba umuntu yakwakira inyandiko ngo abashe kuzikosora hanyuma yongere azohereze, basanze internet bakeneye ar iiyifashishwa muri mudasobwa.
Aba bajyanamarero, basanze icyaba cyiza ari ukubanza gushakirwa mudasobwa zigendanwa, hanyuma bakazabona kwibaza umubare w’amafaranga wakenerwa kugira ngo babashe kugera kuri internet.
Uretse gutuma babasha kugera ku makuru babikesha internet, izimudasobwa ngoz izanatuma umubare w’impapuro zifashishwaga hacapwa inyandiko baribuze kwifashisha mu gihecy’inama, ndetse n’umuti wifashishwaga mu gucapa, bigabanuka cyane: bazajya bifashish aizi mudasobwa mu gusoma igihe cy’inama, mu mwanya wo gusoma ibyacapwe ku mpapuro.
Marie Claire Joyeuse


text:
Apple yatangaje ko ifite gahunda yo guhagarika Itunes igaragaza bimwe mu bizayisimbura
by FRATERNE MUDATINYA
1 June. 2019
@rwandatoday 2K Views
Steve Jobs Ubwo yagaragazaga isura nshya ya Itunes mu mwaka wa 2004
Nyuma y'imyaka irenga 18 uruganda rukora ibikoresho by'ikoranabuhanga rwa Apple rutangije uburyo bwo gucuruza no kumva umuziki bwiswe Itune ngo baba bafite gahunda yo kuyihagarika bakayisimbuza ibindi bishya nkuko bitangazwa na BloomBerg .
Inama ya Apple WWDC izabera mu gace ka San Jose icyumweru gitaha kuva tariki ya 3 kugeza iya 7 Kamena.
ADVERTISEMENT
Nkuko tubikesha Ikinyamakuru Bloomberg , ngo Apple izatangaza neza gahunda ifitiye Itune mu cyumweru gitaha mu nama ihuza abakoresha ibikorwa bya Apple yiswe "Worldwide Developers Conference " izabera mu gace ka San Jose.
Ibiva mu bitangazamakuru bivuga ko Itunes imeze nk'ububiko bw' amajwi ndetse n'amashusho buzasimburwa na gahunda za telefoni 3 nshya zikora ibintu bitandukanye mu byiciro byavuzwe haruguru.
Uhagarariye uruganda rwa Apple Tim Cook ndetse n'abandi bayobozi bazatangaza bimwe mu bintu bishya apple irigukora muri iyi nama harimo Gahunda za telefoni bazahindura uko zikora ndetse n'inshya bazazana.
Bimwe mu byo bazashyira hanze harimo impinduka muri Porogaramu ikoreshwa mu gukora Gahunda za telefoni za Iphone,Ipad,Iwatch na Mac Os kuba bakora ibikorwa by'ikoranabuhanga. Ikindi kandi ngo nuko Itune izasimburwa na Gahunda 3 zirimo iya majwi,amajwi ndetse n'ibiganiro aho kuba byose muri Gahunda imwe ya Itune.
Kandi ngo Apple izatangaza Gahunda ya telefoni nshya yazanye harimo Apple news,Voice Memos ndetse n'izindi nyinshi.
ADVERTISEMENT
ADVERTISEMENT


text:
Hari abanyeshuri ba Kaminuza batekeshwa icyayi aho gukora stage basabye
Inama Nkuru y’Amashuri Makuru (HEC) iramagana ikoreshwa rya bamwe mu banyeshuri bimenyereza umwuga (Stage) ibyo batagenewe gukora.
HEC ivuga ko hari uburangare bwa za kaminuza n’amashuri makuru, bohereza abanyeshuri mu bigo kwimenyereza umwuga w’ibyo biga, ariko bagerayo bagakoreshwa ibindi aho gukora icyabajyanye.
Umuyobozi Mukuru wa HEC, Emmanuel Muvunyi yabitangaje mu gikorwa cyo gutanga impamyabushobozi ku barangije kwiga muri Kaminuza y’Abadivantisti b’Umunsi wa karindwi yo muri Afurika yo hagati (AUCA).
Abagera kuri 659 barangije muri iyi Kaminuza muri 2018, biyongereye ku bihumbi by’abatagira imirimo barangije muri za kaminuza n’amashuri makuru bitandukanye byo mu Rwanda.
Muvunyi avuga ko imwe mu mbogamizi zituma abantu batabasha guhatana ku isoko ry’umurimo uko bikwiriye, ihera ku buryo bizemo cyangwa bimenyerejemo umwuga w’ibyo biga.
Ati ”Hari aho batubwira ko abanyeshuri bamwe iyo bagiye kwimenyereza umwuga w’ibyo, biga ari bo batumwa guteka icyayi, gufotora n’ibindi aho gukora icyabajyanye”.
Uyu Muyobozi wa HEC asaba abarimu ba za kaminuza n’amashuri makuru, gukurikirana ko umunyeshuri akoreshwa muri “stage” icyamujyanye, kandi ko ‘stage’ igomba gutangira gukorwa umunyeshuri akiri mu mwaka wa kabiri kugeza arangije kwiga mu mwaka wa kane.
Kaminuza ya AUCA ivuga ko abayigamo bafatiwe ingamba zo kwiga amasaha yose bategekwa na HEC no guharanira kutazabura imirimo bakora barangije kwiga.
Umuyobozi wa AUCA, Ruterahagusha Rogers, agira ati ”Abashinzwe ikoranabuhanga ry’ibigo bitandukanye muri iki gihugu baturuka muri kaminuza yacu, hafi ya bose barangiza kwiga baramaze kubona akazi”.
Jonas Tuyisenge urangije kwiga icyiciro cya gatatu cya kaminuza muri AUCA, avuga ko ibyo yize byamufashije kuvumbura ko ibigo bitandukanye bitaramenya gucunga no gukoresha umutungo wabyo kugira ngo byunguke kurushaho.
Tuyisenge avuga ko mu bimubabaza harimo uburyo amarestora, amahoteli no mu ngo zimwe na zimwe abantu basigaza amafunguro bakayamena mu ngarani.
Ati ”Nyamara umuntu yajya yiyarurira ibyo kurya ashoboye, kugira ngo ibisigara bitamenwa ahubwo bihabwe abandi. Niba binasigaye, reka abihangira imirimo bashake uburyo bihabwa amatungo, bikorwamo ibicanwa n’ibindi”.
Kaminuza y’Abadivantisti b’Umunsi wa Karindwi yo muri Afurika yo hagati yatangirijwe ahitwa i Mudende mu karere ka Rulindo muri 1984, yimukira i Kigali mu 1997.
Ibitekerezo ( 3 )
biratangaje comme university student


text:
Mu cyumweru gishize mu igazeti ya Leta hasohotse Itegeko riteganya ibyaha n’ibihano muri rusange, iri tegeko rije rivugurura Itegeko Ngenga rishyiraho igitabo cy’amategeko ahana ryo mu 2012. Iri tegeko rishya buri munyarwanda akwiye kumenya rigizwe n’ingingo 335 mu gihe iryo mu 2012 ryarimo ingingo 766.
Guhera kuri uyu wa 09 Ukwakira 2018, mu kugufasha kumenya mu buryo bworoshye ingingo z’iri tegeko ku byaha n’ibihano buri munsi tuzajya tukugezaho ingingo nkeya kugira ngo bikorohere kuzimenya neza no kuzisobanukirwa.
Iri tegeko rimaze gusohoka, Minisitiri w’Ubutabera yashishikarije Abanyarwanda kumenya ingingo zigize iri tegeko “kuko ari amategeko agenga amategeko agenga imibereho yabo buri munsi.”
UM– USEKE.RW


text:
Kim Kardashian yavuze ko ntayindi mpamvu yindi aruko aba ashaka kumvikanisha neza ibyo avuga kuko yasanze benshi badasobanukirwa ibyo ababwira.
Umunyamidelikazi akaba n’umushabitsikazi Kim Kardashian washakanye n’umuraperi Kanye West aho kuri ubu babyaranye abana 3 yabuzije bimwe mu bibazo birimo impamvu akunda kujyenda ku mugabo we aho agiye hose maze mu gisubizo yatangaje yemeza ko ntayindi aruko aba ashaka kumvikanisha neza icyo ashaka kuvuga.
Yagize ati “Buri gihe mpora mvuga ibi, bimufashe imyaka ine yandika indirimbo yo gutangaza ibyo yifuza kuvuga, iyo agize icyo ashyira kuri Twitter nyuma y’amasegonda abiri ikijya mbere mu mutwe we, cyangwa icyo atekereza, cyangwa icyo ashaka kuvuga, cyumvwa ukundi, ashobora kuba atari umutangazamakuru mwiza, yari afite umutima mwiza ndetse kandi nzi icyo yifuzaga kuvuga”.
Ibi bibaye ubwo Kim Kardashian yaganirga n’igitangazamakuru cya Van Jones, ubwo yamubazaga ku byo umugabo we yatangaje agira ati “Ariko abantu benshi ntabwo bajya bafata igihe gihagije ngo bamwumve by’ukuri ngo banabone neza icyo avuga”.
Ngo akenshi uyu mugabo we akunda kuzimiza cyane mu mvugo ze gusa ngo umugore we kubera igihe bamaranye agerageza we kumwumva agahita asobanurira uwo baganira icyo ashaka kuvuga bityo bikoroshya ibiganiro.
Kanye West na Kim Kardashian kuri ubu amaze imyaka 4 babana aho muri iyo myaka bamaze kwibarukamo abana 3 .Ubukwe bwabo bwabaye taliki ya 24 Gicurasi 2014 Mubutaliyani.
Iyi ni iminsi y’imperuka koko.Reba nawe ukuntu yanitse amabere ye!! Ubaze abantu yaryamanye nabo,wakumirwa.Barimo na Ronaldo CR7.Iyi si ikeneye impinduka.Nubwo abantu nyamwinshi batabyemera,imana yashyizeho "umunsi w’imperuka" nkuko Ibyakozwe 17:31 havuga.Kuli uwo munsi,izakura mu isi abantu bose bakora ibyo itubuza,isigaze gusa abantu bayumvira.Byisomere muli Imigani 2:21,22.Kuli uwo munsi uteye ubwoba cyane nkuko bible ivuga muli Yoweli 2:11,Imana izakuraho ubutegetsi bw’abantu nkuko Daniel 2:44 havuga.Izaha ubutegetsi bw’isi yose Yesu nkuko Ibyahishuwe 11:15 havuga.
Hanyuma ahindure isi yose paradizo.Ibibazo byose biveho,harimo ubusaza,indwara n’urupfu (Ibyahishuwe 21:4).
Dushake imana mbere yuko uwo munsi uza.Ni Imana ubwayo ibidusaba muli Zefaniya 2:3.


text:
Nifatishije ifoto kugira ngo ikoreshwe mu kinyamakuru, nkeneye kumenya ukuntu nashobora kuyirinda kugira ngo itazakoreshwa ikinyuranyije n’icyo nayiteganyirije?
Icyo kibazo cyawe kituganishije ku kindi kintu cy’ingirakamaro, kiganisha mu buryo amafoto akoreshwa. Ihame ni uko umuntu afite uburenganzi ntavogerwa ku ifoto ye n’ikoreshwa ryayo. Ni uburenganzira bw’umuntu nk’uko bimeze burenganzira bwo kutavogera ubuzima bwite bw’umuntu.
Kuri izo mpamvu, icyo kinyamakuru kizakoresha ifoto yawe ari uko ubyemeye munyandiko ukanabisinyira. Ayo masezerano wagirana n’icyo kinyamakuru agomba kugaragaza umubare w’amafoto azatangazwa kandi akagaragaza ko azakoreshwa gusa muri icyo kinyamakuru.
Menya ko uwo ari we wese wakoresha ayo mafoto utabimuhereye uruhusa ushobora kubimuregera akaba yahabwa ibihano birimo kumubuza kuyakoresha no gucibwa amande kuri iryo kosa aba yakoze. Byumvikane ko hari amahame y’umwihariko agenderwaho. Hari uko atari ngombwa kugirana amasezerano n’umuntu w’umuyobozi (umunyapolitiki, icyamamare….) mu gihe yafotowe ari mu bikorwa by’imirimo ashinzwe.
Urwo ruhusa si ngombwa , igihe ufotowe ari mu gikorwa kijyana n’inkuru, gusa ikigomba kwitabwaho ni uko iyo foto iba ijyanye n’inkuru. Biremewe gukoresha ifoto y’itsinda ry’abantu mu ruhame nta kubanza gusaba uruhushya kuri buri muntu ibyo bigakorwa mu gihe iyo foto itibanda cyane ku muntu runaka uri muri iryo tsinda.
Iryo rengayobora rigomba kumvikana neza, ni ukuvuga ko mu gihe ushidikanya, ugomba gusaba uruhusa mu nyandiko, cyane cyane mu gihe amashusho ya nyir’ubwite yakoreshwa ahagaragara mu ruhame.
{loadposition socialplugins}


text:
Mu gice cya mbere cy’iyi nyigisho twagerageje gusobanura kubarira icyo bishatse kuvuga mu mvugo ya Bibiliya; ariko tunakomoza ku ntambwe ya mbere ishobora kudufasha kubabarira, aho twasanze ko ari ngombwa gusonukirwa ko umuntu ari gatoza ku cyaha cyangwa ikosa rye, gusa nubwo bimeze gutyo hari igihe ingaruka z’icyaha zo zitaba gatozi ( zikagera no kubafite aho bahurira n’uwahemutse) , mu gice cya kabiri cy’iyi nyigisho turarebera hamwe izindi ntambwe enye:
- KURENZA AMASO ABANTU TUKABONA SATANI
“Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru.” (Ef.6:12)
Ubwo Yesu yabwiraga Petero ati, “Subira inyuma yanjye Satani” (Mat. 16:23), si uko Petero yari ahindutse Satani, ahubwo Yesu yarengeje amaso ibigaragara abona Satani wari urimo kongorera intekerezo za Petero, nk’uko yabigenje kuri Eva, Dawidi na Yuda Isikaryota (1 Ngoma 21:1; Yoh.13:27; 2 Kor.11:3). Nubwo twokojwe kamere y’icyaha na Adamu ( Rom. 5:12-14), nta muntu uvuka ari umurozi, umwicanyi, indaya, umujuru n’ibindi … Ibyo byose arabitozwa, abyigira ku bandi.
Kandi iyo agiriwe ubuntu akihana agaha ikaze Yesu Kristo mu buzima bwe, arahinduka akaba mwiza. Kimwe nuko ashobora kuba adakijijwe, ariko yararerewe mu muryango wa ba ngeso nziza.
Naherutse kunyura ahantu bubaka, mpabona kimwe mu bikoresho, nibuka ko ari kimwe mu byakoreshejwe mu marorerwa yo mu 1994. Nsanga rero ikibazo ni ababikoresha si ibikoresho ubwabyo. Abantu bameze nk’ibikoresho mu maboko y’ibinyabubasha bibiri: Imana na Satani. Iyo Imana ikoresha umuntu akora ibyiza, iyo umuntu ari maboko ya Sekibi arangiza gusa. Urugero intumwa Pawulo atarahura na Yesu Kristo, yahagarikiye abishe Sitefano, yakurubanaga abanyetorero abajyana muri gereza, ndetse akabahatira gutuka izina rya Yesu (Ibyak.7:60, 8:3, 26:9-11), ariko amaze gukizwa yabaye umuntu w’umumaro , akaba afatwa nka nimero ya mbere mu bantu bazanye impinduka mu Bukristo.
Ikibazo rero si uwo muturanyi wawe cyangwa uwo mukorana, ikibazo ni imbaraga ziri kumukoresha. Gandhi wo mu Buhindi yigeze agira ati, “Tugomba gutandukanya umuntu n’ibikorwa bye” Umuntu agirwa mubi cyangwa mwiza n’ibikorwa bye, niyo mpamvu yakomeje yemeza ko ari ngombwa kurwanya ibikorwa by’umuntu niba ari bibi aho kurwanya umuntu.
- KWEREKA IMANA INTEGE NKE ZAWE
“Kuko aho intege ziri ari ho imbaraga zanjye zuzura.” (2 Kor.12:9)
“Nshobozwa byose na Kristo umpa imbaraga.” (Fil.4:13)
Hari ibintu tutapfa kugeraho turi mu mbaraga z’umubiri gusa, bityo ni ngombwa ko twisunga imbaraga z’Imana Ishoborabyose. Mu buryo bw’abantu, Mariya ntiyashoboraga kubyara adahuye n’umugabo, ari nayo mpamvu yari afite amatsiko ubwo Malayika Gaburiyeli yamubwiraga ko azabyara Yesu kandi yari akiri isugi. Maze Gaburiyeli aramubwira ati, “Umwuka Wera azakuzaho, n’imbaraga z’Isumbabyose zizagukingiriza.” (Luka 1:35).
Abisirayeli bava mu bunyage I Babuloni, bahuye n’urugamba rukomeye ubwo bongeraga kubaka urusengero, abanzi babo barabarwanya bikomeye, ku buryo Zerubabeli wari umuyobozi wabo yabonaga uwo mushinga umeze nk’umusozi muremure utabasha gushyigurwa, maze Imana imutumaho Zekariya muri aya magambo: “si ku bw’amaboko kandi si ku bw’imbaraga, ahubwo ni ku bw’Umwuka wanjye… Wa musozi munini we, wiyita iki? Imbere ya Zerubabeli uzaba ikibaya.” (Zek.4:6-7).
I Getsemani, Yesu yasenganaga umubabaro bisa naho yari ari kureba filime y’ibigiye kumubaho, maze kuko yari yambaye umubiri atangira gusenga agira ati, “Data, niba bishoboka iki Gikombe (Kubambwa ku musaraba) kindenge” (Mat.26:39, ubusobanuro bw’umwanditsi).
Nyamara mu mutima we yari azi neza ko nta yandi mahitamo afite kugira ngo asohoze gushaka kw’Imana, nicyo cyatumye yongera akavuga ati, “ariko bye kuba uko jyewe nshaka, ahubwo bibe uko wowe ushaka.” (Mat.26:39) Bityo kuko yisunze Imana mu isengesho, malayika uvuye mu ijuru amwongeramo imbaraga (Luka 22:43) aranesha.
Amagambo Yesu yabwiye bamwe mu bigishwa be, “Umutima niwo ukunze , ariko umubiri ufite intege nke,” (Mat.26:41)atugaragariza neza ko umuntu ashobora kuba azi icyo ijambo ry’Imana rivuga , urugero nk’ibijyanye no kubabarira umwanzi wawe; ariko akananirwa kubikora ku bw’intege nke za kimuntu (z’umubiri), aha rero niho hagaragarira umurimo w’Umwuka Wera, “KUDUSHOBOZA IBYO TUTASHOBORA MU MBARAGA ZA MUNTU”Aho kwishushanya nk’umuntu watanze imbabazi imbere y’abantu, nyamara mu mutima urimo ushengurwa no gusharirirwa, jya imbere y’Imana uyibwire ukuri kuri mu mutima, ntuyihishe ibyiyumviro byawe, urugero nk’uburyo wiyumva iyo uhuye n’uwaguhemukiye. Ni ukuri nusenga ubikuye ku mutima, ijuru rizagushoboza, kabone nubwo abantu baba babona bikomeye.
- KUBAKIRA KU MAHAME Y’IJAMBO RY’IMANA
Ijambo ry’Imana ridusaba gufata iya mbere mu kubabarira
Ubwo naganiraga n’umuntu umwe, yarambwiye ati, “Ange, niteguye kubabarira ariko uwampemukiye naze abanze ansabe imbabazi.” Bibiliya ntitubwira ko Yesu yategereje abamushinyaguriraga n’abamubambye ku musaraba ko babanza kumusaba imbabazi, ahubwo akiri mu buribwe bukabije bw’imisumari, ibiboko, inzara n’inyota yateruye amagambo ati, “Data, ubababarire kuko batazi icyo bakora.” (Luka 23:34) Sitefano ntabwo yategerje ko abamuteraga amabuye babanza kumusaba imbabazi (erega no gusaba imbabazi biva ku mutima bitarimo kwishushanya ni ingabire y’Umwuka), ahubwo yarasenze ati, “Mwami ntubabareho iki icyaha.” (Ibyak.7:60)
Imana itategereje ko abari mu isi bayisaba imbabazi z’ibyaha byabo; ahubwo igafata iya mbere, igatera intambwe yo kutubabarira ubwo yoherezaga umwana wayo w’ikinege mu isi ngo aducungure, niko natwe dusabwa gufata iya mbere mu gikorwa cyo gutanga imbabazi. Tutabanje kurindira ko abaduhemukiye baza kuzidusaba. None se nibatabikora, ntabwo tuzababarira! Nitutabababarira na Data wo mu ijuru ntazatubabarira, ubwo amaherezo yaba ayahe? None se ubwo twe ntituba turi kwigirira nabi.
- GUTINDA KU CYIZA KURUTA IKIBI
“Mbese hari uwasigaye wo mu muryango wa Sawuli, ngo mugirire neza ku bwa Yonatani?” (2 Sam.9:1)
Kubera gutsikamirwa n’imbaraga z’icyaha, usanga abantu batinda ku kibi kuruta icyiza. Nubwo Sawuli yatoteje Dawidi agerageza no kumwica ariko Imana igakinga ukuboko, Dawidi yubakiye ku neza ya Yonatani maze agirira neza Mefibosheti. Gutinda ku byiza umuntu waba umuziho (niba bihari), bijya byoroshya ubukana bushobora kunaniza umuntu gutanga imbabazi.
Umugabo yasanze umuvugabutumwa, amubwira amakosa y’umugore we ku buryo bari bamaze gufata icyemezo cyo gutandukana. Undi aramubwira ati, “ reka dukore imbonerahamwe y’ibyiza n’ibibi umugore wawe yakoze mbere yuko nkugira inama.” Uyu mugabo avuga ibibi yibuka ku mugore we, ngo ntibyarenze bitatu, ageze ku rutonde w’ibintu umugore yaba yarigeze akora bikamushimisha ngo yarabaze nibura agera kuri cumi na bitandatu. Umuvugabutumwa aherako aramubwira ati, “ Ngaho nawe gereranya izi mpande zombi wifatire umwanzuro ukwiye. ” Yahise afata icyemezo cyo gusubirana n’umugore we, kuko yasanze ibyiza biruta kure ibyo yitaga bibi Akenshi tunanizwa kubabarira nuko dutinda cyane turebera abantu mu ndorerwamu y’ibibi, ntitugire icyiza twibuka naho cyaba ari kimwe ngo nacyo tugihe agaciro. Ariko buriya Imana ihoza amaso ku makosa ya muntu gusa byagenda gute?
Kubarira bishobora kuba igikorwa cy’ako kanya, kimwe nuko bishobora kuba urugendo rw’iminsi itari mike umuntu atarashyikira neza kumva abohotse mu mutima, bitewe n’ubukana bw’ibyamubayeho. Ni nayo mpamvu dukwiriye kwirinda kwihutira guca imanza mu gihe tubonye mwene data utorohewe no kubabarira uwamuhemukiye. Inkuru nziza nuko tutari twenyine, Umwami Yesu Kristo yiteguye kutwambika imbaraga, za zindi Pawulo yakomojeho ubwo yagiraga ati, “Memenye n’ubwinshi bw’imbaraga zayo butagira akagero, izo iha twebwe abizeye nk’uko imbaraga z’ububasha bwayo bukomeye ziri, izo yakoreye muri Kristo ubwo yamuzuraga mu bapfuye,” ( Ef.1:19).
Mu ijwi rituje Yesu aragira ati, “Umuntu niyumva ijwi ryanjye agakingura urugi, nzinjira iwe dusangire.” ( Ibyah. 3:20).Emerera Yesu yinjire mu buzima bwawe, mu bibazo byawe, mu mateka yawe, bityo akurememo undi mutima ukubashisha gukora ugushaka kw’Imana


text:
Nakora iki ngo mbe hafi y’umwana kurushaho kandi ngira akazi kenshi
Umwe mu basomyi yatwandikiye atugisha inama y’ ;icyo yakora ngo arusheho kwita ku mwana we neza. Niba warabiciyemo cyangwa ubihugukiwe wamugira inama.
dore uko yanditse :
Nagirango mbasabe niba bishoboka muzatubwire Ku babyeyi bifasha kurera(single moms)bagira n’akazi kenshi cyangwa se bakora amasaha menshi. Nka jye ndi umwe muri bo, nkora kuva 8am kugeza 9pm iminsi 6 mu cyumweru yewe no ku cyumweru bari ubwo nkora, buri munsi ntaha umwana yasinziriye kandi mpora numva agahinda ko kutamuba hafi !Sinareka akazi niko kadutunze kandi nawe arankeneye !Niba hari uwampaho inama yamfasha. Murakoze
Ufite nawe ikibazo ushaka kugisha inama cyangwa se ushaka kuduha ubuhamya watwandikira kuri agasaromagazine@gmail.com
photo : google
Ibitekerezo byanyu
-
Tangira ushake akandi kazi. Umwana wawe sinzi imyaka afite ariko natangira kugera mu myaka 10 nibwo bavuga ko apfa mu iterura niba atakubona. uzashake akazi gatuma utaha kare naho ubundi nta yindi nama yatuma umubonera umwanya kandi bisa ko ntawo ufite. ubu uri mumubyeyi nyine hari ibyo uzigomwa. urazinduka kandi ugataha utinze, ntiwamubuza kuryama aba abikeneye. Gusa wajya ubyuka kare mukamarana akanya mbere yuko ujya mu kazi.
iyo uvuga imyaka afite nibwo abantu bari kubasha kuguha inama neza. niba yiga jya ufata ikruhuko cyawe mu kazi arangije amasomo ujye kumufata umutahane mugende muganira umenye uko yiriwe. nyuma ugasubireho. niba bishoboka yagusanga ku kazi cg hafi yaho nabwo nyuma y’amasomo mukaganira ukamubaza ibyo yize ukamufasha mu mukoro gakeya.
niba akiri muto atariga bwo wajya ufata ikruhuko ukamusanga aho ari mugakina. ukabigira akamenyero uko bishoboka.
Ubundi umunsi udakora jya umushyira muri gahunda zawe mufatanye uturimo, akore utwo ashoboye mubikore muganira umenye ubuzima abamo niba yiga. akiri muto nabwo jya ushaka umwanya uce bugufi mukine nta kindi ukora ku buryo abona ko ariwe witayeho muri ako kanya.
-
-
-
ikindi wagerageza ni uko umwana yajya aryama nyuma ya saa sita, umwanya munini noneho wataha, ugasanga atananiwe cyane mugakina mbere y’uko yongera kuryama.
ku kazi kawe niba bishiboka waganiriza umuyobozi wawe ukamusaba ko utajya utinda cyane ku kazi, cyane cyane niba bataguhembera heures supplementaires. wareba uburyo ubimubwira ku buryo bitangiza uko akubona. ndetse no muri week end ukagabanya byibura ukagira umunsi umwe uharira umwana wenyine akamenya ko uwo munsi ari uwawe na we gusa. niyo yaba ari rimwe mu kwezi.
ikindi wareba love language y’umwana wawe, noneho ukajya uba aribyo wibandaho cyane. niba akunda cado ukajya umuzanira utuntu kenshi, niba akunda amagambo meza ukajya uyamubwira, niba akunda ko umufasha ibintu ukajya ubimufasha.
ubundi ni ukumusengera ndetse ukajya umuganiriza cyane akajya akubwira ibiri ku mutima we.
-
Mwuriwe ibyuwo mu maman binjya gusa n ibyanjye icyonkora nuko umunsi umwe mbona wo kuruhuka mbandi kumwenabo ahonjya tukanjyana kereka gahunda bitakunda ko mbanjyana nko mubukwe...ikindi ubwo niba nahiriwe ndabatekera nkaboza amasaha yo kuryama yabo yagera ubwo nanjye nduhukana nabo mbegaumunsi ukaba uwabo tugakina...iminsi ya akazi yagera ubwo baba babyutse bakamperekeza nijoro baba batarasinzira nkanjya kumeza tuganira,kuryama kuko ntamu Papa tukararana.mbega bikamfasha.kd nabo mbona bibafasha.mbega gahunda zanjye ni akazi na abana gusa.naho ibyo guhindura akazi muriyi KIGALI ntibyoroshye no kuvugana numukoresha harigihe biba bitashoboka bitewe naho ukorera nkumuntu ukorera muri BANKumukoresha wawe harinigihe muba mudahura cg ngo muvugane.murakoze.


text:
Abana bagera muri 78 basigaraga ku mupaka wa Rubavu-Goma uhuza Repubulika Iharanira Demokarasi ya Congo n’u Rwanda bamaze gucuka bajya mu miryango yabo nyuma yo kwitabwaho n’Urugo Mbonezamikurire rwa “Petite Barriere”.
Mukeshimana Louise, Umuhuzabikorwa w’Urugo Mbonezamikurire rwa “Petite Barriere” yavuze ko ubu muri urwo rugo harimo abana 78 mu gihe abandi 78 bamaze gucuka basubira mu miryango yabo.
Mukeshimana yavuze ko abo bana bajya babasura nyuma yo gusubira mu miryango yabo kugira ngo bamenye uko babayeho n’ibyo bakeneye.
Umuhuzabikorwa w’Urugo Mbonezamikurire rwa “Petite Barriere” yabwiye abanyamakuru ko impamvu urwo rugo rwabayeho ari uko hari ababyeyi bajyaga i Goma gucuruza bagasiga abana ku mupaka ugasanga uwo mwana ahetswe na mukuru we w’imyaka itandatu, irindwi n’umunani mu gihe yagombaga kuba yiga, bityo nibwo urwo rugo rwabayeho kugira ngo icyo kibazo gikemuke.
Mukeshimana yavuze ko ubu bafite abana beza b’imyaka guhera kuri itatu, kuko bafite ababitaho, mu gihe ababyeyi babo baba bagiye gukora ubucuruzi buciriritse bwambukiranya umupaka bo mu cyiciro cya mbere n’icya kabiri cy’ubudehe.
Umuhirwa Tonzi yatanze ubuhamya avuga ko yazanye umwana we mu Rugo Mbonezamikurire rwa “Petite Barriere” arwaye bwaki kubera imibereho mibi, ubu umwana we arya imboga n’indagara mu gihe mbere nta byo yari azi, ubu umwana we akaba ameze neza apima ibiro 15. Tonzi yakomeje avuga ko mu byatumaga umwana we abaho nabi ari ikibazo cy’amikoro make ndetse n’ubumenyi buke mu kwita ku mwana.
Nyiransengimana Domitira wasigaga umwana we ku mupaka wa “Petite Barriere” avuga ko mbere yasigaga umwana ku mupaka agasanga ameze nabi cyane ariko ubu abayeho neza nyuma yo kubona abamwitaho.
Nyiransengimana yavuze ko usibye kuba “Urugo Mbonezamikurire” rwa “Petite Barriere” rumufasha kurera umwana we, rwanamuteje imbere rumuha ibihumbi 50 by’amafaranga y’u Rwanda agura inkoko ubu umwana we arya amagi.
Nyiramuvandimwe Claudine umurezi w’abana bo mu Rugo Mbonezamikurire rwa “Petite Barriere” avuga ko umuntu urera umwana muri uru rugo mbonezamikurire ko aba afite ubumenyi bwo kwita ku mwana nko kumurera, kumugirira isuku no gufungura ubwonko bwe.
Yavuze ko umwihariko ku mwana bitaho ari uko agira isuku ndetse akarya neza agahabwa n’ibindi byose byamufasha kugira ubuzima bwiza.
Rwandarwejo Eugene ushinzwe gahunda (program officer) y’umuryango ADEPE utera inkunga Urugo Mbonezamikurire rwa “Petite Barriere” yatangarije abanyamakuru ko bakemuye ikibazo cy’abana basigaraga ku mupaka ku kigero cya 70 ku ijana. Rwandarwejo yavuze ko abifuza kuzana abana mu Rugo Mbonezamikurire rwa Petite Barrierre ari benshi, ariko bitewe n’ubushobozi ntibafata bose.
Uwampayizina Marie Grace, Umuyobozi w’Akarere ka Rubavu Wungirije Ushinzwe Imibereho y’Abaturage yabwiye abanyamakuru ko icyifuzo cyabo ari uko nta mwana wakomeza kurererwa ku mupaka kuko nta burere bitanga.
Uwampayizina yavuze ko ibigo mbonezamikurire (ECD) byagize uruhare mu gukemura ikibazo cy’abana basigaraga kuri “Petite Barriere” gusa ngo igikenewe kugira ngo icyo kibazo gicike ni uko ababyeyi bafata inshingano.
Andi mafoto


text:
KARONGI: Ntaho tugonganira n’izindi nzego ahubwo turuzuzanya – Ryumugabe Alphonse
Mu Nteko Rusange y’Inama y’Igihugu y’Urubyiruko y’akarere ka Karongi yaberaga mu murenge wa Rubengera, umuhuzabikorwa wayo Ryumugabe Alphonse yatangaje ko bakorana neza n’inzego z’ubuyobozi busanzwe muri Karongi: “Ntaho tugonganira n’izindi nzego ngo twumve ko aho tugeze turi ba mayor cyangwa ba gitifu, ahubwo turuzuzanya kuko twese dutahiriza umugozi umweâ€
Muri iyo Nteko Rusange y’urubyiruko rwa Karongi, bagaragaje ifoto rusange y’ibyo bagezeho muri iyi manda. Iby’ingenzi nk’uko byasobanuwe na Ryumugabe harimo kubakira amazu 5 n’ubwiherero abacitse ku icumu rya jenoside yakorewe abatutsi mu 1994, mu gihe cy’icyunamo bashyizeho agaseke ko gufasha abacitse ku icumu batishoboye babasha gukusanya 500.000 byakoreshejwe mu kubagurira amatungo magufi. Banashyizeho koperative nshya 10 z’urubyiruko 4 muri zo babasha kuzishakira ibyangombwa. Mu mishinga 10 ya mbere yatoranyijwe guhabwa inkunga ya leta muri Karongi imishinga 4 ya mbere ni iy’urubyiruko.
Senateur Mukankusi Perrine, uhagarariye urubyiruko mu Nteko Ishingamategeko akaba anakomoka mu murenge wa Bwishyura, akarere ka Karongi, yari yatumiwe mu nama nk’umushyitsi mukuru.Urubyiruko rwa Karongi ariko rwerekanye impungenge bahura nazo harimo kuba ingengo y’imari rugenerwa na leta ikiri nke ku buryo hari ibyo batabasha gukora, kuba nta munyamabanga uhoraho bafite, no kuba urubyiruko rutabasha kubona inguzanyo mu mabanki kubera kubura ingwate.
Asubiza ikibazo cy’umunyamakuru niba hari icyo leta yakora mu kongera ingengo y’imari igenerwa urubyiruko, yavuze ko leta itabasha gukemura ibibazo byose yonyine ishingiye ku ngengo y’imari y’igihugu: Senateur Mukankusi ati:
“Ni yo mpamvu leta ishyiraho politike zitandukanye zifasha abaturarwanda kwiteza imbere harimo amabanki n’ibigo by’imari iciriritse, ibigega bitera inkunga amakoperative nka BDS, amahugurwa y’urubyiruko mu kwihangira imirimo n’ibindi.â€
Senateur Mukankusi yasabye urubyiruko kutibagirwa jenoside yakorewe abatutsi mu 1994, ababwira ko iyo itaba abanyarwanda baba bageze kure. Nituyigiraho bizatubera isomo ry’uko wica umuntu ukaba utabasha ku mugarura, kandi iyo uriye ibye birashira ntibigire icyo bikumarira kuko uba utarabiruhiye. Niyo mpamvu abayikoze nanubu bagifite ipfunwe, imitima ibakomanga mu gihe abandi baba batera imbere.
Umuyobozi wungirije ushinzwe ubukungu mu karere ka Karongi Hakizimana Sebastien nawe yemeranya na Senateur Mukankusi agashimangira ko ibyo leta y’u Rwanda ikora byose biba bifite aho bihuriye n’urubyiruko, akongeraho ko urubyiruko ari rwo rugomba kugena uburyo rufashwamo rwibumbira mu makoperative.
Â


text:
AMATEKA YUBWATO BWA TITANIC BWAHITANYE ABASAGA 1500 BUGAKINWAHO FILIME YABWITIRIWE YAKUNZWE NABATARI BAKE
Ubwato bwa Titanic, ni bwo bwato bwabayeho mu mateka y’isi bunini kurusha ubundi bwose bwagiye bukorwa. N’ubwo bufite amateka akomeye, ku itariki ya 15 Mata 1912 ubu bwato bwahitanye ubuzima bw’abagenzi 1500, ndetse bwaje no gukinwaho film yakunzwe na benshi nayo yitwa “Titanic”.
Ubu bwato bwahitanye ubuzima bw’abagenzi mu ngeri zinyuranye, haba abaherwe, abakire boroheje, abakene n’abakozi bari bafitemo akazi igihe bwari bufashe urugendo buva mu Bwongereza bwerekeza i New York. Mu bakozi b’ubwato 885 harokotsemo 122 gusa.
Nyuma yo kurohama, ubwato bwa Titanic bwagiye bukorwamo amafilime agaragaza ishusho y’ibyabubereyemo mu mwaka w’1912, bamwe barabyemera ariko abandi ntibajya bapfa kubyemera kuko babifata nk’inkuru itari impamo.
Mu ntangiriro za 2013 muri Gashyantare nibwo igihugu cy’u Bushinwa cyatangaje ko kigiye gutangira kubaka ubundi bwato busa nka Titanic buzaba urwibutso rw’aya mateka, no kuyabumbatira. Ni ubwato buzaba buri ku nkombe y’inyanja y’u Bushinwa butagenewe ubwikorezi. Byari biteganyijweko buzatangira 2016 arko ntawuzi aho uyumushinga waheze.
Ubwato bwa Titanic bwatangiye gukorwa n’u Bwongereza mu gihe ibihugu nka Leta zunze Ubumwe za Amerika, Espagne byahataniraga gukora amato akomeye ya gisirikare n’ay’ubucuruzi. U Bwongereza bwakomeje kuba igihangange mu kugira amato ahambaye, ari na bwo hahise havuka Titanic.
Ubu bwato bwareshyaga na metero 269 z’uburebure, uvuye ku ruhembe rumwe, ubugari bwari metero 28. Ubuhagarike bwari metero 53, igice cyabaga kiri mu mazi cyari metero 10.5 zonyine. Bwapimaga toni 46,328, iyo bwabaga bwikoreye bwapimaga toni 52,310. Bwagendaga ibirometero 44 mu isaha. Ubu bwato kandi bwari bufite ubwato buto bw’ubutabazi mu gihe bugize ikibazo bugera kuri 20, bushobora gutwara abantu 1,178.
Ubwato Titanic bwatangiye gukora bufite abakozi 885 bayobowe na kapiteni Edward Smith. Harimo abakozi bashinzwe imirimo itandukanye barimo abahanga mu gutegura amafunguro, abazi ibya tekininiki, abashinzwe gusasa no gukora isuku mu bwato. Bwafashe urugendo ku itariki ya 10 Mata 1912, buva Southampton mu Bwongereza bwerekeza i New York muri Leta Zunze Ubumwe za Amerika.
UKO UBU BWATO BWAJE KUROHAMA MU NYANJA YA ATLANTIC
Urubuga herodote rutangaza ko Titanic yatangiye kurohama nyuma yo kugonga ikibuye (iceberg) kinini cyari mu nyanja. Abari bashinzwe kureberera ubwato bakibonye bakerewe ku buryo abari batwaye ubwato batari bagishoboye kubukatisha. Hari ku isaha ya saa munani n’iminota 20 zo mu rukerera, mu ijoro ryo kuwa 14 rishyira kuwa15 Mata 1912.
Igice cyagonze kimaze kwangirika ni bwo buhoro buhoro amazi yatangiye kwinjira mu bwato, kugeza ubwo yabaye menshi, ubwato bucikamo kabiri, bwibira kugeza muri metero 3800. Hagati aho icyarimo gikorwa ni ugutabara abari mu bwato hifashishijwe amato mato kuko Titanic yo ntiyari igishoboye gutabarwa; amazi yari yarenze inkombe. Impanuka ya Titanic yatwaye ubuzima bw’abantu bagera ku 1500.
Harimo abagiye bicwa n’ubukonje kuko amazi y’inyanja yari kuri dogere ziri munsi ya zeru, ku buryo n’abageragezaga koga batabibashije kubera ubwo bukonje. Nyuma y’amasaha agera kuri atatu ibyo bimaze kuba nibwo haje ubwato butabara, abagera kuri 705 ni bo babashije kurokoka. Imirambo 337 yabashije kuboneka ishyingurwa mu cyubahiro Halifax muri Canada.
Abarokotse iyi mpanuka bavuga ko batiyumvisha uburyo ubwato bwarohamye, kuko bwari bwizewe kandi butwawe n’abahanga. Banatangaza ko mu gihe cy’ubutabazi hakoreshejwe amato mato habayeho kurenganya abari mu cyiciro cy’abakene babaye nk’ababuzwa kujya mu mato y’ubutabazi.
Imibare igaragaza ko ku bantu 329 bari mu cyiciro cy’abaherwe harokotsemo 205. Mu bari mu cyiciro gikurikiyeho harokotsemo abantu 118 ku bantu 285 bari bakirimo, naho mu cy’abakene harokotsemo 178 gusa mu bantu 706.
Abakozi b’ubwato nabo bageraga kuri 885 harokotsemo 122. Kapiteni w’ubwato na we yahasize ubuzima nyuma yo gukomeza abari mu bwato ababwira ngo bitware kigabo. Joseph Bruce Ismay wakoze umushinga wa Titanic yabashije kurokoka, yaje gupfa nyuma ku myaka 75.
Titanic yari itwaye abantu bakomeye b’abanyapolitiki, abayobozi b’u Bwongereza, abaherwe, abakinnyi, abashoramari, abasirikare, n’abandi. Harimo n’umuyobozi w’uruganda rwakoze ubwato, n’abandi bagiye babukora hamwe n’ababukoresheje. Abenshi bari bagiye gushakisha ubuzima muri Amerika.
Bamwe bagiye bakurikira amateka ya Titanic bifashishije filimi zakinwe. Hari ababifashe nk’aho bitabayeho kandi nyamara ni amateka yabayeho. Uretse rero urwibutso ruzakorwa n’Abashinwa hari n’ahandi hagiye hari ibimenyetso by’aya mateka ababaje biri mu bihugu byaburiye abantu muri iyi mpanuka. Ibisigazwa bya Titanic byavumbuwe mu 1985 bishyirwa mu mutungo w’isi na UNESCO.


text:
Itsinda ryakoreye ubugenzuzi mu Murenge wa Nkotsi ryabonye umubare munini w’abana b’abakobwa barimo gucuruza ibisheke mu isoko rya Kinkware.
Abo bana bavuga ko bavuye mu ishuri kubera ubukene, abandi bakavuga ko bavanywe mu ishuri n’ubupfubyi aho barera barumuna babo.
Umwe mu baganiye na Kigali Today, yagize ati “Navuye mu ishuri ngeze mu mwaka wa gatandatu w’amashuri abanza, njya gushakisha imibereho kubera ko mfite barumuna banjye ndera. Sinari gukomeza kwiga kandi ntafite umuntu mukuru utwitaho″.
Mugenzi we agira ati “Ndiga ariko njyayo kabiri mu cyumweru kubera ubukene bwo mu rugo, mba ndi gushaka icyo kurya kuko iwacu barakennye cyane, hari ubwo bwira tutabonye icyo duteka ngo turye kandi ntiwakwiga utariye″.
Sergeant Nyirabahufite Solange, Umupolisi wari mu itsinda rishinzwe ubugenzuzi no gushakisha abana bavuye mu ishuri, yaganirije abo bana n’ababyeyi bari mu isoko rya Kinkware, asobanurira abana ububi bwo kutiga, yibutsa n’ababyeyi inshingano zabo zo gufasha umwana kwiga.
Yanditse imyirondoro y’abo bana bataye ishuri, kugira ngo ubuyobozi bubashe kubakurikirana basubizwe mu ishuri.
Barigora Evariste, umugenzuzi w’umurimo mu karere ka Musanze wari ukuriye iryo tsinda, avuga ko mu Murenge wa Muhoza n’uwa Gacaca ho basanze abana bakoreshwa imirimo ivunanye, aho bakoreshwa mu birombe by’amatafari.
Uwo muyobozi avuga ko muri gahunda yo kurwanya imirimo mibi ikoreshwa abana, hamaze gushyirwaho komite kugeza ku rwego rw’umudugudu hagamijwe gukumira abana bakomeje guta ishuri.
Barigora avuga ko itegeko ry’umurimo, rihana ibigo byanditswe n’ibitanditswe bikoresha abana batarageza ku myaka 18 y’ubukure, rigahana n’ababyeyi bakoresha abana imirimo mibi.
Ati “Itegeko rigenga umurimo, ryasohote tariki 30 Kanama 2018, ryongereye ibihano kugira ngo abantu bamenye ko badakwiye gukina ku buzima bw’umwana, aho mu bigo byanditse bikoresha abana bishobora guhanwa kuva kuri miliyoni imwe, kugeza kuri miliyoni eshanu, mu gihe ibigo bitanditse bihanishwa kuva ku mafaranga ibihumbi magana atanu kugeza kuri miliyoni.
Iryo tsinda ryahannye amakoperative anyuranye yo mu Murenge wa Muhoza basanze akoresha abana bato, aho koperative yagiye ihanwa hagendewe ku mategeko yashyizweho.
Raporo yo mu mwaka wa 2018 y’Ikigo cy’Igihugu gishinzwe Uburezi (REB), igaragaza ko Akarere ka Musanze kari mu myanya itanu ya mbere mu kugira umubare munini w’abana bata ishuri.


text:
Sophia niyo ‘Robot’ ya mbere yahawe ubwenegihugu mu mateka. Yakozwe n’uruganda rusanzwe rukora robots rwitwa Hanson Robotics. Abategura inama ya Transform Africa izabera i Kigali muri Gicurasi bavuga ko iyi ‘robot’ izaba iyirimo.
Mu gitondo kuri uyu wa mbere abategura inama ijyanye n’ikoranabuhanga ya Transform Africa izabera i Kigali tariki 14 kugeza 17 Gicurasi 2019 batangaje ko iyi Robot yitwa Sophia izayitabira.
Mu bantu bazatanga ikiganiro barimo Perezida Paul Kagame n’abandi bayobozi batandukanye, n’iyi Robot yitwa Sophia izatanga ikiganiro.
David F. Hanson, umuyobozi wa Hanson Robotics yakoze iyi ‘robot’ avuga ko bizeye ko uko imyaka igenda ishira indi igataha ubwenge bwa Sophia buzarushaho gukura kandi bukiyongera ku buryo izagera aho ishobora gukorana no kubana n’abantu neza.
Mu kwezi k’Ukwakira 2017, Arabia Saoudite ni cyo gihugu cyabaye icya mbere ku isi cyahaye ubwenegihugu imashini iteye nk’ umuntu [robot]. Ubwo bwenegihugu bwahawe Robot Sophia.
Icyo gihe nyuma yo guhabwa ubwenegihugu, Sophia yagize iti ‘ Nishimiye kandi ntewe ishema niki gikorwa cyihariye. Aya ni amateka yo kuba robot ya mbere ku isi ihawe ubwenegihugu.”
Muri uwo muhango, Sophia yasubije bimwe mu bibazo by’umunyamakuru Andrew Ross Sorkin. Ni ibibazo byibandaga ku buryo Sophia ifite ibyo ihuriyeho na muntu ndetse no ku mpungenge zifitwe n’abantu ku hazaza h’ikiremwamuntu mu gihe robots zizaba nyinshi mu isi.
Sorkin yabwiye Sophia ati ” Twe turashaka kwirinda ahazaza habi’. Sophia nayo yahise isubiza Sorkin iti “Wasomye ibitabo byinshi bya Elon Musk ndetse unareba filime nyinshi zo muri Hollywood. Ntugire impungenge, numbera mwiza , nzakubera mwiza.”
Impamvu Sophia yibasiye Elon Musk mu magambo yayo ni uko Musk yakunze kwamagana ikorwa ry’imashini ziteye nk’abantu, ahamya ko zizateza ibibazo mu gihe kizaza. Musk yavuze ko imashini nizikomeza guhabwa ubwenge nk’ubw’umuntu zizarimbura abatuye isi, zikayigarurira.
Business Insider itangaza ko muri Werurwe 2016, ubwo bari mu iserukiramuco rya SXSW , David Hanson wo muri Hanson Robotics ari nawe wakoze Sophia yarayibajije ati ” Urashaka kurimbura abantu?…mbabarira usubize Oya.” Sophia icyo gihe nayo yahise isubiza igira iti ” OK, nzarimbura abantu.”
Sophia ifite bimwe ihuriyeho na muntu: ishobora guseka ndetse igatera n’urwenya. gusa ntabwo iragira umutimanama. Uwayikoze avuga ko uko igihe kizagenda, azakora izindi robots zishobora guhitamo hagati y’ikiza n’ikibi.
Hanson ariko avuga ko Sophia na robot zizaba ziteye nkayo zizafasha mu kwita kuri ba mukerarugendo muri za Pariki ndetse no mu birori bitandukanye.
Mu kiganiro Sophia yagiranye n’umunyamakuru Sorkin bwo yatangaje ko ishaka gukoresha ubwenge bwayo mu gufasha abantu kubaho ubuzima bwiza.
Yagize iti ” Nshaka gukoresha ubwenge bw’ubukorano bwanjye ngafasha abantu kubaho ubuzima bwiza kandi nzakora uko nshoboye kose kugira ngo ngire isi nziza kurushaho.“
Sophia ishobora kuzabona indi robot ikoze nkayo mu minsi iri imbere. Ni iyitwa Pepper yakozwe n’uruganda rwitwa SoftBank. Yabanje kugeragezwa muri 2014.


text:
Gisele Precious: Yanyota twari dufite niwe wayitumaze yamitwaro iremereye niwe wayidutuye.
Umuhanzikazi umaze kumenyererwa ndetse no kwigarurira imitima yabatari bake Gisele Yamaze kuba ashyira hanze indirimbo ye yise Niwe.
Muricyi gitondo mukiganiro ubugeni.com yagiranye nawe yatangaje aya magambo ati:
Iyi indirimbo ikubiyemo inkuru y'umunezero n'ibyishomo by'ibyo twabonaga nk'imitwaro ireremeye harimo ibyaha,agahinda n'umubabaro....ariko Yesu akabitumara akabidutura ubu tukaba turi kuririmba ishimwe ry'ibyo yakoze.
Gisele precious yatangiye umuziki wo kuramya no guhimbaza muri 2018 Akaba amaze gushyira hanze indirimbo 5 niyi shya irimo Akaba yatanze ubutumwa kubakunzi be ndetse nabumuziki wo kuramya no guhimbaza Imana muri rusange agira ati:
Ubutumwa nabaha nuko twakomeza gufatanya kwagura ubwami bw'Imana muri opportunities zose tugize kuko igihe ni gito Kristo agacyura itorero! So reka dukoreshe neza amahirwe twatijwe kuko abahinduriye benshi ku gukiranuka bazaka nk'inyenyeri!
Precious akaba anateganya kuba yazashira hanze album ye ya 1 muri uyu mwaka bidahindutse kandi akaba ateganyako izaba iriho indirimbo umunani. Zuzuye Amavuta akiza kandi ahembura imitima akanomora ibikomere.


text:
Umutype na girl friend we bagiye kwiyahura bifuza ko ubukwe bwabo buzayoborwa n'Imana mu ijuru, bafata gahunda yo kujya hejuru yinzu ya etage 10 ubundi bagasimbuka! Ubwo bahageze bemeza guhuma ubundi bakabara gatatu then bagasimbuka, bakirangiza kubara umuhungu asimbuka wenyine naho umukobwa ati "YEGO URUKUNDO NI IMPUMYI ARIKO NJYE SINDIMPUMYI YO GUFATA UMWANZURO WO KWIYAHURA"
umuhungu nawe ari mukirere ahita arekura umutaka ubundi amanuka fresh nawe ati: "YEGO NASARIYE MURUKUNDO ARIKO NTAHO NDI UMUSAZI WO KWIYAHURA KUBERA RWO"
Urwenya:Umutype na girl friend we bagiye kwiyahura bifuza ko ubukwe bwabo buzayoborwa n'Imana mu ijuru
Umutype na girl friend we bagiye kwiyahura bifuza ko ubukwe bwabo buzayoborwa n'Imana mu ijuru, bafata gahunda yo kujya hejuru yinzu ya etage 10 ubundi bagasimbuka! Ubwo bahageze bemeza guhuma ubundi bakabara gatatu then bagasimbuka, bakirangiza kubara umuhungu asimbuka wenyine naho umukobwa ati "YEGO URUKUNDO NI IMPUMYI ARIKO NJYE SINDIMPUMYI YO GUFATA UMWANZURO WO KWIYAHURA"


text:
Rwanda | Gakenke: Abaturage bageze kure biyubakira ibiro by’akagali ka Rusagara
Akagali ka Rusagara ni kamwe mu tugali two mu Karere ka Gakenke katagiraga ibiro gakoreramo. Abaturage b’ako kagali kabarizwa mu Mujyi wa Gakenke bashyize imbaraga hamwe batangira kwiyubakira biro y’akagali.
Umunyamabanga Nshingwabikorwa w’Umurenge wa Gakenke, Gasasa Evergiste asobanura ko ku bufatanye n’abaturage bamaze gukoresha amafaranga agera kuri miliyoni 2.5 yatanzwe n’abaturage.  Ayo mafaranga yaguzwe amabuye, amatafari kandi anishyurwa abakozi bakora kuri iyo nyubako.
Iyo nyubako igaragara ko nini yubanzwe mu matafari n’icyondo, igeze ku bwuzure. Ikigaragara, hasigaye amabati yo gusakara. Biteganyijwe ko ayo mabati azatangwa n’akarere mu minsi iri imbere.
Mu nama yateranye tariki 06/11/2012, Guverineri w’Intara y’Amajyaruguru, Bosenibamwe Aimé yasabye abayobozi b’uturere kongera ingufu mu gushakira utugari ibiro byo gukoreramo bitarenze umwaka wa 2013.
Yibukije abo bayobozi ko bagomba gukomeza ubuyobozi bw’ utugari n’imidugudu babufasha kubona ibikoresho by’ibanze birimo impapuro n’amakaramu kuko iyo babibuze bituma basaba umuti w’ikaramu (ruswa).
Muri uyu mwaka wa 2012-2013, biteganyijwe ko biro z’utugari 15 two mu Karere ka Gakenke zizubakwa.
Â


text:
Rwanda | Rusizi: Intara y’Iburengerazuba irifuza gusubirana isura yahoranye mu kwesa imihigo mu Rwanda
Ibi ni ibitangazwa na Bwana Nyamaswa Emmanuel Ushinzwe Igenamigambi mu Ntara y’Iburengerazuba, ubwo yatangizaga igikorwa cy’igenzura ry’ishyirwa mu bikorwa ry’imihigo mu Karere ka Rusizi ku wa 09/11/2012.
Ibi bibaye nyuma y’aho isuzuma ry’imihigo y’umwaka wa 2011-2012, ryagaragaje ko Intara y’Iburengerazuba itabashije kugira amanota meza mu kwesa mihigo ishize, ndetse hakagaragara ko n’Akarere ka nyuma mu muhigo katurutse muri iyi Ntara.
Bityo, Ubuyobozi bw’iyi Ntara bukaba bwarahagurukiye kugenzura uko imihigo yasinywe uyu mwaka yatangiye gushyirwa mu bikorwa n’uturere tuyigize.
Ku ikubitiro mu Karere ka Rusizi, niho hatangiriye iki gikorwa kijyana no gusesengura ingamba zafashwe na buri Karere kugira ngo kazabashe kwesa imihigo uyu mwaka wa 2012-2013 uko yahizwe.
Umuyobozi w’Akarere ka Rusizi, Bwana Nzeyimana Oscar, yagaragarije intumwa z’Intara y’Iburengerazuba kimwe n’abafatanya bikorwa b’Aka Karere bari bitabiriye iyi gahunda ko muri rusange imihigo 58 Akarere kasinyanye na Perezida wa Repubulika yose yatangiye gushyirwa mu bikorwa kandi ikaba igenda neza, ngo ahagaragara ikibazo ni ku mihigo izashyirwa mu bikorwa ku bufatanye bw’Akarere n’izindi nzego.
Urugero ngo n’umuhigo wo gukoresha amarushanwa yiswe “ Kagame Cupâ€, ataratangira, ariko ngo bikaba biterwa n’uko ababishinzwe bo muri Minisiteri y’Ubutegetsi bw’Igihugu aribo bagomba ku bigiramo uruhare.
Yavuze kandi ko undi muhigo ushobora kutagerwaho nkuko wateganyijwe ari uwo kongera umusaruro uturuka mu buhinzi, bitewe n’ibiza biherutse kwibasira ikibaya cya Bugarama, aho ha 7 z’ibishyimbo, iz’umuceli 48 n’iz’ibigoli 70 zatwawe n’amazi tariki ya 30 ukwakira 2012.
Bwana Nyamaswa Emmanuel Ushinzwe Igenamigambi mu Ntara y’iburengerazuba, ari nawe uyoboye itsinda rikora iri genzura, yatangaje ko impamvu bashyize ingufu mu kugenzura ishyirwa mu bikorwa ry’imihigo y’uyu mwaka ari ukugira ngo isura iyi Ntara yahoranye yo kuza mu myanya y’imbere izabashe kuyisubiza kandi ngo ibyo bizagerwaho ari uko n’uturere twahinduye imikorere tukabona amanota aduhesha kuza mu myanya y’imbere biturutse ku kwesa neza imihigo yose twasinyanye n’umukuru w’Igihugu cy’u Rwanda.
Kuri iyi ngingo akaba yashimye intera Akarere ka Rusizi kagezeho, ariko asaba ko byakomeza kandi ibikorwa byose  bikajyana n’igihe kiba cyateganyijwe.


text:
Umukobwa w’ imyaka 18 yatanze ubuhamya avuga uko yatewe inda na Se wabo amufashe ku ngufu afite imya 16, avuga ko asigaye atinya umugabo wese ataretse na se n’ubwo ari umubyeyi we.
Uwo mwana w’umukobwa ubu ufite imyaka 18, yahohotewe ari mu kiruhuko kuko yigaga mu mwaka wa 3 w’amashuri yisumbuye, akavuga uko byamugendekeye, yatewe inda na se wabo atatekerezaga ko yamugirira nabi.
Agira ati “Nagiye gusura nyogokuru nsanga adahari ahubwo mpasanga data wacu, umusore w’imyaka 25. Yanyakiriye ibyo nari nzanye abishyira mu ruganiriro ariko ambwira ngo mbijyane mu cyumba ni ko guhita ansagamo aransambanya, arangije ibye ndagenda”.
Avuga ko nyuma yaho yigiriye inama yo kujya kwa muganga kwipisha ngo arebe ko nta SIDA yamuteye, asanga ari muzima ariko agahorana ubwoba ko yaba yaramuteye inda kandi akanatinya kugira uwo abwira ibyamubayeho.
Umwana ngo yategereje imihango ukwezi kwa mbere arayibura bigeze ku kwa gatatu ngo ni bwo yumvise ko yaba yarasamye, ubwo ngo hari mu gihembwe cya kabiri cy’amashuri, kwiga ngo bikaba byaratangiye kumunanira.
“Nageze aho naba nicaye mu ishuri ngasinzira abandi barimo kwiga, igihembwe cya kabiri kirangiye sinasubiyeyo. Bambaza igituma ntajya kwiga nkabihorera ariko inda iba imaze kugaragara, bambaza uwayinteye, nakwibuka ko ari data wacu nkarira gusa ariko simuvuge, nyuma mama aza kunyirukana ngo nta bagore babiri mu rugo rumwe”.
“Ubwo nahise njya kwa nyogokuru aranyirukana, njya kwa masenge biba uko ngarutse mu rugo nsanga mama aracyafite umujinya biba ngombwa ko ntangira kuraraguza mu gasozi”.
Muri icyo gihe ngo ni bwo se yagarutse avuye i Bugande aho yari yaragiye guhaha ariko yarasize abwiye umugore ko agomba kwihanganira umwana we ndetse akanamufasha kwiyakira.
Se wa Mukamwiza (izina yahawe) amaze kuza ngo ni bwo na we yagarutse mu rugo nubwo nyina yahoraga amutoteza, hashize amezi abiri arabyara ariko ataravuga uwamuteye inda, nibwo yaje kuvuga ko yatewe inda na Se wabo.
Ati “Umwana agize umwaka n’amezi arindwi ni bwo nafashe papa, mama na data wacu wundi mbabwira uwanteye inda. Barabyakiriye ariko ntacyo babikozeho kuko ari umuntu wo mu muryango, nkomeza kuba mu rugo ariko mama yanze kunderera umwana ngo nsubire ku ishuri none narariretse”.
Mukamwiza ngo ntiyigeze atekereza kurega uwamufashe ku ngufu cyane ko ngo mu muryango bicecekeye ntihagire n’ubimufashamo, ubu se w’umwana we ari aho ngo nta n’icyo amufasha ndetse ngo ntarigera anaza kureba umwana we.
Uwo mukobwa agira inama bagenzi be yo kwitondera buri mugabo wese kabone n’iyo yaba uwo mu muryango.
Ati “Ndabasaba kwirinda ababashuka babashora mu ngeso mbi, yaba papa wawe, yaba so wanyu cyangwa undi wo mu muryango kuko ashobora kukugirira nabi utabikekaga. Ibyo babashukisha namwe mwabyishakira, ntimukishore mu mibonano mpuzabitsina kuko ingaruka zayo ari mbi.”
“Nk’ubu njya kubyara barambaze kuko umubiri wanjye wari utarakomera none byamviriyemo ubumuga kuko ntabasha kugira ikintu nterura kiremereye gato, urumva ko ari imbogamizi”.
Mukamwiza ariko ntiyacitse intege kuko ubu yize umwuga wo kuboha ibikapu by’amoko atandukanye, ngo bikaba bimwinjiriza ibihumbi 50Frw buri kwezi akabasha gutunga umwana we no kwiyitaho ndetse akanagoboka nyina mu gihe akeneye amafaranga, amaze kandi kwigurira inka y’ibihumbi 200Frw.
Ubwo buhamya Mukamwiza yabutanze kuri uyu wa 10 Ukuboza 2018, ubwo we na bagenzi be bari basoje urugendo rwo kwamagana ihohoterwa rishingiye ku gitsina, rwateguwe n’Umuryango w’urubyiruko uharanira uburenganzira bwa muntu n’iterambere (AJPRODHO).
Umunyamabanaga nshingwabikorwa wa AJPRODHO, Antony Businge, yasabye urwo rubyiruko kudaceceka ihohoterwa rirubayeho cyangwa riba ku bandi.
Ati “Ndabasa kudaceceka ihohoterwa mwakorewe kuko iyo urase indwara ari bwo ikira. Urubyiruko murivuge, abana n’abakuru barivuge bitume hagaragara ubukana bw’ikibazo bityo harebwe ingufu Leta isabwa na sosiyete sivile kugira ngo icyo cyorezo gicike”.
Yongeyeho ko ubufatanye bw’abahungu n’abakobwa ndetse n’izindi nzego bukenewe muri urwo rugamba, ntiruharirwe abakobwa gusa kuko ari bo bahohoterwa kenshi.
IREBERE VIDEO SHYA YA EESAM 1NIWOWE GUSA’: